(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΔ΄

Παρασκευή 7 Απριλίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας της Βουλευτού κ. Ε. Καρακώστα, σελ.
3. Ανακοινώνεται ότι τη συνεδρίαση παρακολουθούν μαθητές από το 1ο Δημοτικό Σχολείο Χαϊδαρίου, το 2ο Δημοτικό Σχολείο Κερατέας και το Γυμνάσιο Νέου Μυλοτόπου Πέλλας, σελ.
4. Επί διαδικαστικού θέματος, σελ.
5. Ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και οι Βουλευτές του κόμματός του κατέθεσαν πρόταση για σύσταση Εξεταστικής Επιτροπής για τη διερεύνηση της διαχείρισης και των δαπανών της δημόσιας υγείας από το 1996 μέχρι σήμερα, σύμφωνα με το άρθρο 68 παράγραφος 2 του Συντάγματος και 144 επ. του Κανονισμού της Βουλής, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 10 Απριλίου 2017, σελ.
3. Συζήτηση επικαίρων ερωτήσεων:
 α) Προς τον Πρωθυπουργό, σχετικά με το «δημοσίευμα περί πραγματοποίησης επίσκεψης στη Βενεζουέλα, το 2013, του τότε Διευθυντή του γραφείου του Προέδρου του ΣΥΡΙΖΑ και νυν Υπουργού Ψηφιακής Πολιτικής». (Απαντήθηκε από τον Υπουργό Ψηφιακής Πολιτικής), σελ.
 β) Προς τον Υπουργό Ψηφιακής Πολιτικής, Τηλεπικοινωνιών και Ενημέρωσης:
 i. με θέμα «το ΕΣΡ πρέπει να ασχοληθεί με το Survivor;», σελ.
 ii. με θέμα «καθυστερεί εξοργιστικά και με δόλο (;) ο διαγωνισμός αδειοδότησης των τηλεοπτικών σταθμών», σελ.
 γ) Προς τον Υπουργό Περιβάλλοντος και Ενέργειας:
 i. σχετικά με το σοβαρό πρόβλημα επιβίωσης χιλίων οικογενειών στο Νότιο Πήλιο, σελ.
 ii. με θέμα «αντιτίθενται τοπικές κοινότητες του Δήμου Ιεράς Πόλεως Μεσολογγίου στην κατασκευή μονάδων παραγωγής ηλεκτρικής ενέργειας από βιορευστά», σελ.
 iii. με θέμα: « Όχι στην καύση αποβλήτων στην ΑΓΕΤ ΗΡΑΚΛΗΣ Βόλου», σελ.
 iv. σχετικά με τους δασικούς χάρτες της Αττικής, σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:
ΓΙΑΚΟΥΜΑΤΟΣ Γ. , σελ.
ΚΑΚΛΑΜΑΝΗΣ Ν. , σελ.
ΝΙΚΟΛΟΠΟΥΛΟΣ Ν. , σελ.

Β. Επί των επικαίρων ερωτήσεων:
ΒΕΝΙΖΕΛΟΣ Ε. , σελ.
ΓΙΑΚΟΥΜΑΤΟΣ Γ. , σελ.
ΜΠΟΥΚΩΡΟΣ Χ. , σελ.
ΝΙΚΟΛΟΠΟΥΛΟΣ Ν. , σελ.
ΠΑΠΠΑΣ Ν. , σελ.
ΣΤΕΡΓΙΟΥ Κ. , σελ.
ΤΡΙΑΝΤΑΦΥΛΛΟΥ Μ. , σελ.
ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΔ΄

Παρασκευή 7 Απριλίου 2017

Αθήνα, σήμερα στις 7 Απριλίου 2017, ημέρα Παρασκευή και ώρα 10.08΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 6-4-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΓ΄ συνεδριάσεώς του, της Πέμπτης 6 Απριλίου 2017, σε ό,τι αφορά την ψήφιση στο σύνολο του σχεδίου νόμου: «Κύρωση Πρωτοκόλλου Εφαρμογής μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας σχετικά με την εφαρμογή της Συμφωνίας Επανεισδοχής μεταξύ της Ρωσικής Ομοσπονδίας και της Ευρωπαϊκής Κοινότητας της 25ης Μαΐου 2006»).

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πρώτα θα συζητηθεί η με αριθμό 681/31/3-4-2017 επίκαιρη ερώτηση του Βουλευτή Α΄ Θεσσαλονίκης της Δημοκρατικής Συμπαράταξης ΠΑΣΟΚ - ΔΗΜΑΡ κ. Ευάγγελου Βενιζέλου προς τον Πρωθυπουργό, σχετικά με το «δημοσίευμα περί πραγματοποίησης επίσκεψης στη Βενεζουέλα, το 2013, του τότε διευθυντή του γραφείου του Προέδρου του ΣΥΡΙΖΑ και νυν Υπουργού Ψηφιακής Πολιτικής».

Στην επίκαιρη ερώτηση θα απαντήσει ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Νικόλαος Παππάς.

Λόγω του ότι είναι η Ώρα του Πρωθυπουργού –ασχέτως το ότι θα απαντήσει ο κ. Παππάς- οι αναφορές και οι ακυρωμένες ερωτήσεις, που κανονικά θα προηγούνταν, θα ανακοινωθούν αφού ολοκληρώσουν τις τοποθετήσεις τους ο κ. Βενιζέλος και ο κ. Παππάς, ώστε να μη διακόψουμε τη ροή τώρα. Οι χρόνοι, βέβαια, είναι οι χρόνοι των κανονικών ερωτήσεων. Θα υπάρξει η σχετική ανοχή από το Προεδρείο και προς τον κ. Βενιζέλο και προς τον κ. Παππά.

Ορίστε, κύριε Βενιζέλο, έχετε τον λόγο.

**ΕΥΑΓΓΕΛΟΣ ΒΕΝΙΖΕΛΟΣ:** Ευχαριστώ, κύριε Πρόεδρε.

Σύμφωνα με ένα εντυπωσιακό δημοσίευμα του δημοσιογράφου Ιάσονα Πιπίνη, το οποίο είναι τεκμηριωμένο με στοιχεία, μαρτυρίες και κυρίως με φωτογραφίες, ο τότε διευθυντής του Γραφείου του Αρχηγού της Αξιωματικής Αντιπολίτευσης, κ. Νίκος Παππάς, τον Αύγουστο του 2013 πραγματοποίησε επίσκεψη στη Βενεζουέλα και σύμφωνα με τη μαρτυρία του ίδιου του κ. Παππά, την οποία επανέλαβε και χθες στην Επιτροπή Θεσμών και Διαφάνειας, αλλά και σε διάφορα μέσα ενημέρωσης, βασικός σκοπός της επίσκεψης αυτής, που δεν είχε ανακοινωθεί δημοσίως, ήταν να διερευνηθούν οι δυνατότητες εμπορικών σχέσεων ανάμεσα στις δύο χώρες.

Δεν αντιλαμβάνομαι ποιον ακριβώς φορέα εκπροσωπούσε και ποιον σκοπό εξυπηρετούσε ο διευθυντής του Γραφείου του Αρχηγού της Αξιωματικής Αντιπολίτευσης, δηλαδή ο εκπρόσωπος ενός ριζοσπαστικού κόμματος, και τι νόημα έχει ένα κόμμα να βολιδοσκοπεί για εμπορικές σχέσεις είτε στον αγροτοδιατροφικό τομέα είτε πολύ περισσότερο σε άλλους τομείς που συνδέονται με μεγάλες και ισχυρές επιχειρήσεις, όπως είναι ο τομέας της ενέργειας και πιο συγκεκριμένα των πετρελαιοειδών.

Σύμφωνα με το δημοσίευμα αυτό, ο παριστάμενος σημερινός Υπουργός Ψηφιακής Πολιτικής, κ. Παππάς, έγινε δεκτός από έναν αμφιλεγόμενο και ελεγχόμενο από διάφορες αρχές επιχειρηματία, τον κ. Μαχέντ Χαλίλ, ταξίδεψε με το ιδιωτικό του αεροσκάφος στο τροπικό νησί Μαργαρίτα, στο οποίο και φιλοξενήθηκε στα ενδιαιτήματα και στα ξενοδοχεία αυτού του επιχειρηματία. Τον βλέπουμε σε φωτογραφίες να έχει στενή φιλική σχέση με τον δικηγόρο κ. Αρτέμη Αρτεμίου, ο οποίο εθεάθη και πριν λίγο καιρό να εξέρχεται του Μεγάρου Μαξίμου, πιθανώς μετά από επαφές με τον Πρωθυπουργό και τον Υπουργό τότε Επικρατείας, νυν Ψηφιακής Πολιτικής. Και είναι πραγματικά παράδοξο πώς είναι δυνατόν όλο αυτό το σκηνικό να οργανώνεται για να προωθηθούν, υποτίθεται, οικονομικές και εμπορικές σχέσεις ερήμην της ελληνικής κυβέρνησης.

Τον Αύγουστο του 2013, που πραγματοποιήθηκε η επίσκεψη αυτή, ήμουν αντιπρόεδρος της Κυβέρνησης και υπουργός Εξωτερικών, δεν μας ζήτησε καμμιά βοήθεια ούτε μας ενημέρωσε για τίποτα η τότε αξιωματική αντιπολίτευση, δεν προκύπτει να έχει ενημερωθεί η ελληνική πρεσβεία στο Καράκας. Δεν ζητήθηκε από την ελληνική κυβέρνηση να προωθήσει διμερείς διακρατικές σχέσεις οικονομικές με τη Βενεζουέλα. Και, βεβαίως, πώς είναι δυνατόν κατά ποια αντίληψη, αυτού του είδους οι επαφές να γίνονται σε αυτό το πολυτελές και περίεργο περιβάλλον με ιδιωτικά αεροσκάφη, με τροπικά νησιά, με πολυτελή ξενοδοχεία και βεβαίως, με φιλοξενίες; Και για τον κ. Αρτεμίου μαθαίνουμε από τα δημοσιεύματα ότι ειδικεύεται ως Κύπριος δικηγόρος στις offshore εταιρείες και ξέρετε πόσο πρόσφορος είναι ο χώρος της Λατινικής Αμερικής, λόγω Παναμά, στα ζητήματα τεχνογνωσίας για offshore εταιρείες.

Τα ερωτήματά μου πιο συγκεκριμένα είναι: Αυτές οι επαφές συνεχίστηκαν μετά την 26η Ιανουαρίου του 2015 όταν έχουμε την Κυβέρνηση ΣΥΡΙΖΑ - ΑΝΕΛ, την Κυβέρνηση Τσίπρα - Παππά; Έχει επηρεαστεί σε τίποτα η κυβερνητική πολιτική στα θέματα αυτά; Διαμορφώθηκαν σχέσεις οι οποίες δεν έχουν ποτέ ανακοινωθεί; Τι είδους σχέσεις οικονομικές και επιχειρηματικές, όπως ομολόγησε υπερηφάνως και πολλές φορές ο κ. Παππάς, τις τελευταίες μέρες;

Επιφυλάσσομαι να ακούσω την πρώτη απάντηση του κ. Παππά, για να επανέλθω.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παππά, έχετε τον λόγο,με τη σχετική επίσης άνεση χρόνου.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης)**: Κύριε Πρόεδρε, δεν θα κάνω κατάχρηση στον χρόνο.

Κύριε Βενιζέλο, η πρώτη σας τοποθέτηση έχει διανθιστεί με ένα τσουβάλι στοιχεία, τα οποία δεν αποτυπώνονται στην ερώτησή σας, η οποία οφείλω να ομολογήσω ότι είναι πολιτικού χαρακτήρα. Η πρώτη σας τοποθέτηση είχε και στοιχεία κουτσομπολιού, σαν αυτά που εμφανίζονται στα ρεπορτάζ.

Έχω πει και το ξαναλέω ενώπιον της Εθνικής Αντιπροσωπίας ότι μιλάμε για ένα ταξίδι που έγινε το 2013. Το 2013 ο ομιλών δεν ήταν ούτε Βουλευτής ούτε Υπουργός. Δεν μπορούσε, δηλαδή, δια της υπογραφής του να αποτυπώσει οτιδήποτε και να επιβάλλει κάτι περισσότερο.

Είναι ένα ταξίδι το οποίο οργανώθηκε από την πρεσβεία της Βενεζουέλας, η οποία πρεσβεία της Βενεζουέλας βεβαίως, σε συνεργασία με το δικό τους Υπουργείο Εξωτερικών, είχε και την ευθύνη της φιλοξενίας μας και των εσωτερικών μας εκεί μετακινήσεων.

Επαναλαμβάνω ό,τι έχω πει και δημοσίως ξανά και ξανά. Σε αυτό το ταξίδι δεν υπήρξε οτιδήποτε το μεμπτό. Θέλω να σας ενημερώσω δε ότι οι εμπορικές σχέσεις πολλών χωρών της Ευρωπαϊκής Ένωσης είναι ανεπτυγμένες, όμως, δεν είναι της Ελλάδας, ούτε την περίοδο που ήσασταν εσείς Υπουργός Εξωτερικών βεβαίως και κακώς. Και δεν ήταν διότι έπρεπε και αυτές οι σχέσεις να καμφθούν υπό το βάρος των ιδεολογικών εμμονών, όχι των δικών σας ενδεχομένως, αλλά του κυβερνητικού σας εταίρου, ο οποίος εμφορούνταν και εμφορείται από τις ιδέες και τις συλλήψεις της ακραίας Δεξιάς.

Με ρωτάτε αν έχουν συνεχιστεί αυτές οι σχέσεις. Έχει γίνει επίσημη επίσκεψη τον Αύγουστο -αν δεν κάνω λάθος- του 2015 του γενικού γραμματέα Διεθνών Οικονομικών Σχέσεων του Υπουργείου Εξωτερικών στη Βενεζουέλα, όπου υπεγράφη και μνημόνιο συναντίληψης για θέματα ενεργειακά.

Στην επίσκεψη αυτή παρευρίσκονταν και εκπρόσωποι των ελληνικών εταιρειών πετρελαίου, και της Motor Oil και των ΕΛΠΕ. Δεν είμαι σε θέση να γνωρίζω, βεβαίως, αν προέκυψε από εκείνη τη συνάντηση κάποια εμπορική συνεργασία.

Πρέπει να σας πω, όμως, ότι ο ελληνόκτητος στόλος κάνει πάρα πολλές μεταφορές πετρελαίου της Βενεζουέλας. Επίσης θα ήθελα να σας πω ότι ελληνική εταιρεία έχει κατασκευάσει εκτεταμένα το δίκτυο σωληνώσεων, υποδομών, ύδρευσης και αποχέτευσης στην πρωτεύουσα της Βενεζουέλας. Υπάρχουν, δηλαδή, πράγματα τα οποία εξελίσσονται.

Υπάρχει και μια άλλη πτυχή, για την οποία θα μιλήσω στη δευτερολογία μου, η οποία αφορά κάποιες ιδεολογικές εμμονές και ένα κεντρικό αφήγημα της άκρας Δεξιάς, το οποίο ελπίζω εσείς να μην υιοθετείτε, το αφήγημα δηλαδή ότι η Αριστερά στην Ευρώπη χρηματοδοτείται με τρόπο σκοτεινό από τη Δημοκρατία της Βενεζουέλας. Πρόκειται για ένα αφήγημα το οποίο δεν έχει μόνο ελληνική αποτύπωση. Έχει επαναληφθεί και στην Ισπανία.

Δεν θα καταχραστώ το χρόνο και θα επανέλθω.

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βενιζέλο, έχετε τον λόγο.

**ΕΥΑΓΓΕΛΟΣ ΒΕΝΙΖΕΛΟΣ:** Ευχαριστώ, κύριε Πρόεδρε.

Απορώ πώς έχει σχηματίσει την εντύπωση ο κύριος Υπουργός ότι οι ελληνικές κυβερνήσεις μέχρι τον Ιανουάριο 2015, αλλά φαντάζομαι και η παρούσα ελληνική Κυβέρνηση, οργανώνουν τις διεθνείς σχέσεις τους, ασκούν εξωτερική πολιτική και κυρίως οργανώνουν τις διεθνείς οικονομικές σχέσεις της χώρας με ιδεολογικά κριτήρια.

Ποιος σας είπε, κύριε Παππά, ότι η Ελλάδα έχει ιδεολογικούς φραγμούς στις εμπορικές της συναλλαγές και στην προώθηση της ελληνικής επιχειρηματικής παρουσίας στο εξωτερικό ή των ελληνικών εξαγωγών;

Δεν έχουμε σχέσεις με χώρες που έχουν καθεστώτα τα οποία εσωτερικώς παραβιάζουν δημοκρατικές αρχές ή αρχές του κράτους δικαίου;

Καλώς ή κακώς, αυτή είναι η ρεαλιστική ή ακόμα και κυνική -μπορώ να πω- πραγματικότητα των διεθνών σχέσεων και ιδίως των διεθνών οικονομικών σχέσεων παγκοσμίως και η Ελλάδα είναι αναγκασμένη μέσα στο πλαίσιο μιας διεθνούς οικονομίας, για να καλύψει τις δικές της ανάγκες και να προωθήσει τα δικά της εθνικά συμφέροντα, αλλά και τα συμφέροντα των ελληνικών επιχειρήσεων, να έχει σχέσεις με πλειάδα χωρών, με όλες τις χώρες.

Πρέπει να είναι εξαιρετικά ακραία τα φαινόμενα και να υπάρχουν κυρώσεις του Οργανισμού Ηνωμένων Εθνών για να σταματήσει να έχει η Ελλάδα οικονομικές σχέσεις με κάποια χώρα.

Τι επιφύλαξη έχουμε ιδεολογική με τη Βενεζουέλα ως κράτος; Έχουμε πρεσβεία που λειτουργεί στο Καράκας, υπάρχει πρεσβεία της Βενεζουέλας στην Αθήνα, υπάρχουν εμπορικοί ακόλουθοι, υπάρχουν συναλλαγές, υπάρχουν διακρατικές σχέσεις.

Άρα γιατί δεν ενημερώσατε την Κυβέρνηση πριν πάτε ή αφού πήγατε; Γιατί δεν υποβάλατε προτάσεις να προωθήσουμε τις σχέσεις και να βοηθήσουμε επιχειρήσεις; Γιατί τα κάνατε όλα εν κρυπτώ! Και γιατί δεν νοείται ο εκπρόσωπος ενός κόμματος και μάλιστα αριστερού, όπως λέτε, να ασχολείται με οικονομικές σχέσεις, με επιχειρήσεις, με εμπορικές συναλλαγές και να κάνει τον μεσάζοντα, στην καλύτερη περίπτωση. Γιατί ποιος επιχειρηματικός φορέας θα έκανε εξαγωγές τροφίμων ή εισαγωγές ή θα έπαιρνε πετρελαιοειδή από τη Βενεζουέλα σε καλύτερη τιμή; Ποιος, ο ΣΥΡΙΖΑ, τον οποίο εκπροσωπούσατε;

Και τι σημαίνει να συνυπάρχω με εκπροσώπους επιχειρήσεων ως αντιπολίτευση; Πήγε, μου λέτε, ο κ. Γιώργος Τσίπρας, ως Γενικός Γραμματέας Διεθνών Οικονομικών Σχέσεων, το 2015 στη Βενεζουέλα με επιχειρήσεις. Πολύ καλά έκανε. Γιατί δεν μου λέτε ότι ήρθε και η Υπουργός Εξωτερικών της Βενεζουέλας στην Αθήνα και δεν ανακοινώθηκε επισήμως η επίσκεψή της;

Σας υποβάλλω, όμως, πιο συγκεκριμένες ερωτήσεις. Για την καλλιέργεια και τη συνέχεια των σχέσεων αυτών, επί των ημερών της δικής σας Κυβέρνησης, ο περιβόητος επιχειρηματίας, ο κ. Μαχέντ Χαλίλ, ήρθε στην Ελλάδα; Έκανε επαφές με εκπροσώπους της Κυβέρνησης; Ήρθε χρησιμοποιώντας αεροσκάφος το οποίο χαρακτηρίστηκε ως κυβερνητικό και του δόθηκε η άδεια κυβερνητικής υπέρπτησης και προσγείωσης; Πόσα κρατικά αεροσκάφη της Βενεζουέλας έχουν λάβει παρόμοια άδεια προσγείωσης σε ελληνικά αεροδρόμια και ποιους μετέφεραν το χρονικό διάστημα από τον Ιανουάριο του 2015, που γίνατε Κυβέρνηση, έως σήμερα;

Μου λέτε ότι υπάρχει μία περιρρέουσα ατμόσφαιρα και λένε για διάφορα κόμματα, ξέρω τη συζήτηση για τους Podemos ότι χρηματοδοτούνται από τη Βενεζουέλα. Δεν έχω κάποιο στοιχείο. Δεν το επικαλούμαι. Εσείς το είπατε. Εσείς σπεύσατε να απαντήσετε καθ’ υποφοράν. Δεν θα πω ότι «όποιος έχει τη μύγα μυγιάζεται». Θα πω ότι πάντως δεν αποτελούσε στοιχείο της δικής μου ερώτησης.

Ο κ. Αρτεμίου, όμως, είναι ένα θέμα. Γιατί ο κ. Αρτεμίου ειδικεύεται στις offshore εταιρείες. Έχουμε δει ότι το μεγαλύτερο γραφείο offshore εταιρειών, με το μεγαλύτερο αρχείο παγκοσμίως, εδρεύει στον Παναμά, δηλαδή, στην ευρύτερη περιοχή της Λατινικής Αμερικής. Και αναρωτιέμαι: Πώς αποκτήσατε τέτοια οικειότητα εκεί, για πρώτη φορά; Και τι σήμαινε η επίσκεψή του στο Μαξίμου, όπως έχει καταγραφεί στα δημοσιεύματα τα οποία έχουμε υπ’ όψιν μας και τα οποία κι εσείς γνωρίζετε πάρα πολύ καλά;

Εδώ δεν πρόκειται για μία αναψηλάφηση ιδεολογικών προτιμήσεων. Μπορεί να συμπαθείτε το καθεστώς Τσάβες, το καθεστώς Μαδούρο, να έχετε ως παράδειγμα τον τρόπο με τον οποίο ζει ο λαός της Βενεζουέλας ή το παράδειγμα της Αργεντινής ή οποιουδήποτε άλλου κράτους ή καθεστώτος. Εμάς μας ενδιαφέρουν βασικοί κανόνες διαφάνειας. Γιατί αυτό το περιβόητο ταξίδι δεν ανακοινώθηκε; Και καλά, ήσασταν στην αντιπολίτευση αλλά ενεργούσατε πολιτικά και θεσμικά, γιατί η αξιωματική αντιπολίτευση και ο αρχηγός της είναι πολιτειακός παράγοντας. Μετά τις 26 Ιανουαρίου 2015 γιατί δεν ανακοινώνονται όλες οι επαφές με τη Βενεζουέλα, ειδικά;

Αυτό δημιουργεί ερωτήματα, δημιουργεί μία καχυποψία. Κι έχετε μία ευκαιρία να δώσετε απαντήσεις τώρα στα θέματα αυτά, τα οποία νομίζω ότι κι εσάς σας ευαισθητοποιούν. Αλλιώς, δεν θα είχατε πάρει την πρωτοβουλία να απαντήσετε αμέσως σε μία επίκαιρη ερώτηση που απευθύνεται στον Πρωθυπουργό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ειλικρινώς, δεν κατάλαβα σε τι καλούμε αυτή τη στιγμή εγώ να απαντήσω.

Νομίζω ότι ο κ. Βενιζέλος άπλωσε ολόκληρο τον τραχανά. Είπε ότι δεν υιοθετεί κατηγορίες, αλλά έκανε μία συνολική αφήγηση, η οποία υπονοεί ακριβώς αυτά. Και πρέπει να πω, κύριε Βενιζέλο, επειδή σπεύσατε να μιλήσετε για το Podemos και την Ισπανία, ότι ο κύριος λαϊκιστής δημοσιογράφος, ο οποίος ισχυρίστηκε ότι το Podemos πληρώνεται από τη Βενεζουέλα, πριν από λίγο καιρό είδε την υπόθεση τη δικαστική η οποία είχε ξεκινήσει να μπαίνει από το ανώτατο δικαστήριο της Ισπανίας στο αρχείο.

Και ένας αντιστοίχου βεληνεκούς και ύφους υβριστής των Podemos πλήρωσε 20.000 ευρώ πρόστιμο για αντίστοιχους λόγους.

Συνεπώς, θα σας έλεγα, επειδή το κάνουν κάποιοι της από εδώ παρατάξεως με πάρα πολύ μεγάλη ευκολία, ακόμη και υποθέσεις οι οποίες έχουν κλείσει δικαστικά να γίνονται αντικείμενο της καθημερινής αντιπαράθεσης, να μην το κάνετε και εσείς.

Με ρωτάτε πόσα και ποια κρατικά αεροσκάφη της Βενεζουέλας. Νομίζω ότι αυτό μπορεί να το απαντήσει το Υπουργείο Εξωτερικών. Δεν κατάλαβα για ποιο πράγμα κατηγορείτε την Κυβέρνηση. Ότι έχει κάνει τι ακριβώς; Δεν έχετε απολύτως τίποτα, νομίζω, να κομίσετε στον διάλογο και αυτό είναι απολύτως κατανοητό και στον κόσμο που μας παρακολουθεί.

Συνολικά, όμως, θα έλεγα, κύριε Βενιζέλο, επειδή ακριβώς με αυτά τα πράγματα δεν πρέπει να παίζουμε και επειδή κάνατε μια αναφορά λέγοντας εάν εμφορείται και εάν εκκινείται η ελληνική εξωτερική πολιτική από ιδεολογικούς λόγους, ότι εμένα αυτός είναι ο ισχυρισμός μου. Αυτόν τον ισχυρισμό καταθέτουμε, ότι εκείνον τον καιρό, ακριβώς επειδή η ιστορία «Βενεζουέλα» είχε μια εσωτερική πολιτική χρησιμότητα για τη δική σας κυβέρνηση, για την κυβέρνηση την οποία υπηρετήσατε ως Υπουργός Εξωτερικών, είχαν κοπεί οι δυνατότητες εμπορικών σχέσεων. Αυτό, νομίζω, το καταμαρτυρά και η κατάσταση, η οποία υπήρξε εκείνον τον καιρό και οδήγησε την πρεσβεία της συγκεκριμένης χώρας να απευθυνθεί σε εμάς, να μας καλέσει στη Βενεζουέλα, να διερευνήσουμε και εμείς τις δυνατότητες συνεργασίας και τη δυνατότητα ενίσχυσης των πολιτικών σχέσεων, διότι από το 2013 –πώς να το κάνουμε;- υπήρχε και μια υποψία ότι θα γίνουμε κυβέρνηση. Δεν υπάρχει απολύτως τίποτα μεμπτό. Υπάρχουν μόνο πολιτικές σκοπιμότητες, οι οποίες νομίζω ότι συγκροτούν έναν φθηνό και μη χρήσιμο αντιπερισπασμό.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, ολοκληρώθηκε η συζήτηση της επίκαιρης ερώτησης προς τον Πρωθυπουργό.

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 10 Απριλίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 688/4-4-2017 επίκαιρη ερώτηση της Βουλευτού Β΄ Πειραιώς του Συνασπισμού Ριζοσπαστικής Αριστεράς κ. Ειρήνης Κασιμάτη προς τον Υπουργό Ναυτιλίας και Νησιωτικής Πολιτικής, σχετικά με την ολοκλήρωση της απόδοσης των εξαιρούμενων εκτάσεων της Σύμβασης Παραχώρησης μεταξύ Ελληνικού Δημοσίου και «ΟΛΠ Α.Ε.» στους Δήμους της Β΄ Πειραιά Κερατσινίου-Δραπετσώνας, Περάματος, Σαλαμίνας, καθώς και στον Δήμο Πειραιά.

2. Η με αριθμό 693/4-4-2017 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Οικονομικών, σχετικά με τις κατασχέσεις κινητών αξιών, ακινήτων και τραπεζικών λογαριασμών.

3. Η με αριθμό 682/3-4-2017 επίκαιρη ερώτηση του Βουλευτή Αργολίδος της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, σχετικά με την ενεργοποίηση της απόφασης για την πιλοτική μελέτη της ζώνης οικιστικού ελέγχου (ΖΟΕ) του Άργους.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 678/31-3-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Κωνσταντίνου Χατζηδάκη προς τον Υπουργό Υποδομών και Μεταφορών, σχετικά με ελλείμματα στις αστικές συγκοινωνίες της Αθήνας.

2. Η με αριθμό 677/31-3-2017 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, σχετικά με την Εθνική Πινακοθήκη και το κόστος καθυστέρησης της ολοκλήρωσης του έργου επέκτασης.

3. Η με αριθμό 660/28-3-2017 επίκαιρη ερώτηση του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την επαναλειτουργία της «Σαμιακής Τηλεόρασης» και το πλαίσιο εύρυθμης λειτουργίας των περιφερειακών ΜΜΕ.

4. Η με αριθμό 333/12-1-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεοδώρου Παπαθεοδώρου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη χρηματοδότηση δημοσιογράφων και ιστοσελίδων.

5. Η με αριθμό 643/21-3-2017 επίκαιρη ερώτηση του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κωνσταντόπουλου προς τον Υπουργό Παιδείας, Έρευνας και Θρησκευμάτων, σχετικά με τη στήριξη και την αναβάθμιση του ΤΕΙ Μεσολογγίου.

6. Η με αριθμό 504/20-2-2017 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, σχετικά με «την εκπλήρωση του «τάματος του έθνους»».

7. Η με αριθμό 602/14-3-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τις άδειες των αναπληρωτών εκπαιδευτικών.

8. Η με αριθμό 572/7-3-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με την «έκδοση προεδρικών διαταγμάτων για την αναγνώριση των επαγγελματικών δικαιωμάτων των πτυχιούχων ΤΕΙ».

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και οι Βουλευτές του κόμματός του κατέθεσαν πρόταση για σύσταση εξεταστικής επιτροπής για τη διερεύνηση της διαχείρισης και των δαπανών της δημόσιας υγείας από το 1996 μέχρι σήμερα, σύμφωνα με τα άρθρα 68 παράγραφος 2 του Συντάγματος και 144 επ. του Κανονισμού της Βουλής.

Η πρόταση αυτή θα καταχωριστεί στα Πρακτικά της σημερινής συνεδρίασης, θα τυπωθεί και θα διανεμηθεί στους Βουλευτές, όπως προβλέπει ο Κανονισμός.

(Η προαναφερθείσα πρόταση καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

Να μπουν οι σελίδες 19-27

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Ψυχογιό, Βουλευτή Κορινθίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 28.α.)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ 1ΒΟΥΛΕΥΤΩΝ

(Να μπει η σελίδα 28.β.)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζουμε επί των επικαίρων ερωτήσεων.

Η πρώτη με αριθμό 691/4-4-2017 επίκαιρη ερώτηση πρώτου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον ΥπουργόΟικονομικών,σχετικά με τη χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και τη διάθεση ποσού για κοινωνικούς σκοπούς, δεν θα συζητηθεί λόγω απουσίας του κ. Χουλιαράκη στο εξωτερικό.

Επίσης, η πέμπτη με αριθμό 658/27-3-2017 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρουπρος τον Υπουργό Οικονομικών,με θέμα την απόδοση λογαριασμού Ολυμπιακών Αγώνων, δεν θα συζητηθεί λόγω απουσίας του κ. Χουλιαράκη στο εξωτερικό.

Η εικοστή με αριθμό 447/6-2-2017 επίκαιρη ερώτηση δεύτερου κύκλου Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Οικονομικών, σχετικά με τη συνάντηση του Πρωθυπουργού με εκπροσώπους της επενδυτικής Τράπεζας Rothschild δεν θα συζητηθεί λόγω κωλύματος του κ. Χουλιαράκη, δεν θα συζητηθεί λόγω απουσίας του κ. Χουλιαράκη στο εξωτερικό.

Η ένατη με αριθμό 520/23-2-2017 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών,σχετικά με τη σιωπή του κ. Τσακαλώτου και τις δεσμεύσεις της Κυβέρνησης, δεν θα συζητηθεί λόγω απουσίας του κ. Τσακαλώτου στο εξωτερικό.

Η ενδέκατη με αριθμό 435/2-2-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ.Ελένης Ζαρούλια προς τον Υπουργό Οικονομικών,σχετικά με τον διορισμό υπόδικης στη διοίκηση του υπερταμείου, δεν θα συζητηθεί λόγω απουσίας του κ. Τσακαλώτου στο εξωτερικό.

Επίσης, η δέκατη τρίτη με αριθμό 439/6-2-2017 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τη μεταφορά χρηστών της ΔΕΗ σε εταιρείες εναλλακτικών παρόχων ηλεκτρικής ενέργειας, δεν θα συζητηθεί λόγω απουσίας του κ. Τσακαλώτου στο εξωτερικό.

Η δέκατη τέταρτη με αριθμό 498/20-2-2017 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με την υπόθεση «SIEMENS», δεν θα συζητηθεί λόγω απουσίας του κ. Τσακαλώτου στο εξωτερικό.

Η δέκατη πέμπτη με αριθμό 620/20-3-2017 επίκαιρη ερώτηση δεύτερου κύκλου του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς τον Υπουργό Εσωτερικών, σχετικά με την αποζημίωση των ιδιοκτητών των απαλλοτριωθεισών εκτάσεων για την κατασκευή Χώρου Υγειονομικής Ταφής Αποβλήτων (ΧΥΤΑ) Δυτικής Αττικής, δεν θα συζητηθεί λόγω αναρμοδιότητας.

Επίσης, δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση οι εξής ερωτήσεις:

Η δεύτερη με αριθμό 690/4-4-2017 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάγκη άμεσης έκδοσης απόφασης για τους υπό συνταξιοδότηση αγρότες, δεν θα συζητηθεί λόγω κωλύματος του κ. Πετρόπουλου. Αιτία, φόρτος εργασίας.

Η πρώτη με αριθμό 692/4-4-2017 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Αγροτικής Ανάπτυξης και Τροφίμων, σχετικά με την άμεση πληρωμή των δικαιούχων παραγωγών βιολογικής γεωργίας - κτηνοτροφίας του Νομού Κιλκίς, δεν θα συζητηθεί λόγω κωλύματος του κ. Αποστόλου, ο οποίος βρίσκεται εκτός Αθηνών.

Η έβδομη με αριθμό 654/27-3-2017 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Αγροτικής Ανάπτυξης και Τροφίμων, σχετικά με την εξαίρεση του Έβρου και της Σαμοθράκης από την έκτακτη ενίσχυση σε παραγωγούς γάλακτος σε νησιά που αντιμετωπίζουν προβλήματα λόγω μεταναστευτικών ροών, δεν θα συζητηθεί λόγω κωλύματος του κ. Αποστόλου. Αιτία, απουσίας εκτός Αθηνών.

Η όγδοη με αριθμό 649/27-3-2017 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών,με θέμα την προκλητική χρήση χημικών σε διαδηλωτές παρά την πρόσφατη ρητή απαγόρευση της Κυβέρνησης και τη δέσμευση του Υπουργού, δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα. Αιτία, ανειλημμένες υποχρεώσεις.

Η δέκατη με αριθμό 461/8-2-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών, σχετικά με την τρομοκρατική επίθεση με καλάσνικοφ κατά ανδρών των ΜΑΤ, δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα. Αιτία, ανειλημμένες υποχρεώσεις.

Η τέταρτη με αριθμό 666/28-3-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών,με θέμα την αναγκαία και επιβεβλημένη νομοθετική ρύθμιση προκειμένου να παραμείνουν στο ειδικό καθεστώς περίπου τετρακόσιες χιλιάδες αγρότες, δεν θα συζητηθεί λόγω κωλύματος της Υφυπουργού Οικονομικών κ. Αικατερίνης Παπανάτσιου. Αιτία, απουσία εκτός Αττικής.

Η δεύτερη με αριθμό 1775/6-12-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής (Εύης)Χριστοφιλοπούλου προς τον Υπουργό Υγείας,σχετικά με την «αδιαφορία του Υπουργείου Υγείας για το Νοσοκομείο Ζακύνθου», δεν θα συζητηθεί λόγω φόρτου εργασίας του Αναπληρωτή Υπουργού κ. Παύλου Πολάκη.

Η τρίτη με αριθμό 2718/19-1-2017 ερώτηση του Ανεξάρτητου Βουλευτή Β΄ Αθηνών κ. Γεωργίου-Δημητρίου Καρρά προς τον Υπουργό Μεταναστευτικής Πολιτικής,με θέμα «την ανάγκη λήψεως νομοθετικών μέτρων για την επιτάχυνση των διαδικασιών ενώπιον των δικαστηρίων επί υποθέσεων προσώπων, των οποίων έχει απορριφθεί η αίτηση χορηγήσεως διεθνούς προστασίας - ασύλου», δεν θα συζητηθεί λόγω φόρτου εργασίας του Υπουργού κ. Ιωάννη Μουζάλα.

H δέκατη έκτη με αριθμό 625/20-3-2017 επίκαιρη ερώτηση δεύτερου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Εσωτερικών,σχετικά με την καταβολή των δεδουλευμένων των συμβασιούχων, σε αρκετούς δήμους της χώρας, δεν θα συζητηθεί λόγω κωλύματος του Υπουργού Εσωτερικών κ. Παναγιώτη Σκουρλέτη. Αιτία, φόρτος εργασίας.

Επίσης, η δέκατη έβδομη με αριθμό 622/20-3-2017 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εσωτερικών,σχετικά με την πληρωμή της μεταφοράς μαθητών μέσω ειδικών μαθητικών δελτίων με δημόσια συγκοινωνία, δεν θα συζητηθεί λόγω κωλύματος του Υπουργού Εσωτερικών κ. Παναγιώτη Σκουρλέτη. Αιτία, φόρτος εργασίας.

Η δωδέκατη με αριθμό 367/20-1-2017 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών,σχετικά με την «απαράδεκτη εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς, δεν θα συζητηθεί λόγω κωλύματος του Υπουργού κ. Παναγιώτη Σκουρλέτη.

Επομένως είναι δεκαεννέα οι ερωτήσεις, οι οποίες δεν συζητούνται και επτά -στην ουσία έξι, γιατί πρώτη ήταν για την Ώρα του Πρωθυπουργού- αυτές που θα συζητηθούν. Το σκορ όσο πάει και χειροτερεύει!

Υπάρχει για όλες τις αιτιολογίες που ακούσατε σχετική επιστολή από τον Γραμματέα της Κυβέρνησης, που επιβεβαιώνει τα κωλύματα που αναφέρθηκαν.

Μετά, λοιπόν, και την ανάγνωση και των αναφορών εισερχόμαστε στη συζήτηση των υπολοίπων επικαίρων ερωτήσεων.

Πού είναι ο κ. Νικολόπουλος;

**ΝΙΚΟΛΑΟΣ ΝΙΚΟΛΟΠΟΥΛΟΣ:** Εδώ είμαι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Με μπερδεύετε. Μια είστε εδώ, μια πάτε εκεί.

Είναι δύο ερωτήσεις του κ. Νικολάου Νικολόπουλου προς τον Υπουργό Ψηφιακής Πολιτικής και Τηλεπικοινωνιών κ. Νικόλαο Παππά, ο οποίος θα απαντήσει και στις δύο. Διασταύρωση ξιφών δύο Νικολάδων! Να δούμε τι θα γίνει.

Πρώτα θα συζητηθεί η δεύτερη με αριθμό 694/4-4-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. ΝικολάουΝικολόπουλου προς τον Υπουργό Ψηφιακής Πολιτικής, Τηλεπικοινωνιών καιΕνημέρωσης,με θέμα «το ΕΣΡ πρέπει να ασχοληθεί με το Survivor;».

Κύριε Νικολόπουλε, έχετε τον λόγο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Πρόεδρε, πήγα στα παλιά μου λημέρια, γιατί, όπως ξέρετε και έχετε πει από τη θέση που είστε, φωνάζω εκεί από την τηλεόραση αν ακούει το Μαξίμου. Φοβήθηκα, λοιπόν, ότι δεν θα άκουγε και γι’ αυτό είπα να καθόμουν μπροστά. Όμως, θα το επιχειρήσω και μακρόθεν.

Δεν σας κρύβω πως μου έκανε εντύπωση το ότι ήρθε ο κ. Παππάς να απαντήσει σε αυτή την ερώτηση και δεν φοβήθηκε τη δημοφιλία αυτού του παιγνιδιού και τον τηλεοπτικό κανιβαλισμό που υφίσταμαι εγώ τις τελευταίες μέρες από τότε που ήρθα να μιλήσω όχι μόνο για όσα αξιακά -κατά τη γνώμη όχι μόνο τη δική μου αλλά και της Ένωσης Εκπαιδευτικών Λειτουργών της Γ΄ ΕΛΜΕ της Θεσσαλονίκης- προσβάλλει ενίοτε με κάποια επεισόδια αυτό το παιγνίδι, αλλά και για τα θηριώδη συμφέροντα που κρύβονται από πίσω.

Γιατί το λέω: Άραγε, ενώ τα εκατομμύρια πάνε και έρχονται στα χέρια στοιχηματικών εταιρειών, ενώ ο κ. Αλαφούζος, που έλεγε ότι είναι πολλά τα λεφτά για μια τηλεοπτική άδεια, με βάση όσα διαβάσαμε που αποκάλυψε ο Νίκος Μαστοράκης, θα δώσει 17 εκατομμύρια για ένα τηλεοπτικό παιγνίδι, όσα δίνει ολόκληρο τον χρόνο; Άραγε αυτό είναι θέμα; Τι να σας πω; Τον είδατε χθες τον άλλον παπά, τον άθεο, με τον Τσίπρα; Του είπε ότι θέλω μια φωτογραφία με έναν ακροαριστερό Πρωθυπουργό. Εδώ, λοιπόν, έχουμε ένα παπαδοπαίδι και έναν άθεο παπά.

Θέλω, λοιπόν, να σας υποβάλω τα ερωτήματα ευθέως, γιατί αυτό είναι ένα από τα καυτά θέματα της επικαιρότητας. Απόρησα με την προηγούμενη ερώτηση του κ. Βενιζέλου. Νόμιζα ότι τώρα είχατε πάει, γιατί σας έψαχνα τις τελευταίες ημέρες και άκουγα στις τηλεοράσεις, να το ταξίδι του Παππά. Δεν σας βρίσκαμε. Πού είναι ο Παππάς; Εδώ Παππάς, εκεί ο Παππάς. Όμως, τελικά ο Βενιζέλος ήρθε να πει για το 2000, πότε;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Για το 2013.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Για το 2013. Όμως, γιατί είχε τις τηλεοράσεις μαζί του; Έπαιζαν τον Βενιζέλο και το θέμα κάθε μέρα, λες και είχες πάει χθες!

**ΠΡΟΕΔΡΕΥΩΝ (Νικήτας Κακλαμάνης):** Μείνετε στο Survivor τώρα!

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ναι, κύριε Πρόεδρε.

Ξέρετε όλα αυτά πώς παντρεύονται, λοιπόν; Είναι ένα τηλεπαιχνίδι που προάγει τον αθλητισμό, την ευγενή άμιλλα, δείχνει πόσο πρέπει να προσπαθήσει κάθε άνθρωπος, για να καταφέρει να απολαύσει μια τυρόπιτα ή ένα πιάτο μακαρονάδα!

Σε μια εποχή, λοιπόν, που η ζωή των περισσοτέρων Ελλήνων πολιτών, τηλεοπτική και μη, έχει καταντήσει Survivor, θεωρώ απολύτως αναγκαίο, κύριε Υπουργέ, οι δημόσιοι φορείς και οι ανεξάρτητες αρχές να επιτελέσουν στο ακέραιο τον ρόλο τους προς όφελος του δημοσίου συμφέροντος.

Λυπάμαι που το λέω, αλλά η μέχρι σήμερα θητεία του ΕΣΡ δεν δικαιώνει τις προσδοκίες του ελληνικού λαού, ούτε τις δικές μου και φαντάζομαι πως ίσως ούτε και τις δικές σας. Τα ζητήματα που έχουν σχέση με το ραδιοτηλεοπτικό τοπίο είναι πολλά, καυτά και παραμένουν ανεπίλυτα.

Ξεκινώντας, λοιπόν, από τον διαγωνισμό για τις τηλεοπτικές άδειες, για τον οποίον θα μιλήσουμε στην επόμενη ερώτηση, μέχρι το γεγονός ότι τα ραδιοτηλεοπτικά μέσα εξακολουθούν να χρησιμοποιούνται ως πιστόλια για την πολιτική δολοφονία μη αρεστών και υπάκουων του συστήματος, όπως εσείς, εγώ και άλλοι, νομίζω πως το ΕΣΡ έχει μπροστά του πεδίο δόξης λαμπρό να διανύσει και εύχομαι να το κάνει. Φυσικά αστειεύομαι, γιατί δεν βλέπω να έχει κάνει ούτε ένα βήμα.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Τελειώνω, κύριε Πρόεδρε.

Θα τα πω και μετά από λίγη ώρα, που θα με δεχθεί εκεί στα γραφεία του ΕΣΡ ο κύριος πρόεδρος.

Δεν είναι, όμως, καθόλου αστεία, κύριε Υπουργέ και κύριε Πρόεδρε, κατά τη γνώμη μου, η αισθητική και τα μηνύματα που εκπέμπει το συγκεκριμένο τηλεπαιχνίδι, για το οποίο…

**ΠΡΟΕΔΡΕΥΩΝ (Νικήτας Κακλαμάνης):** Τώρα κάνετε τοποθέτηση. Δεν κάνετε ερώτηση.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Η Γ΄ ΕΛΜΕ δήλωσε πως διδάσκει ότι καμμιά ξεφτίλα, καμμιά μικρή προδοσία, κανένα συναισθηματικό ξεγύμνωμα, κανένα κάρφωμα του διπλανού σου δεν είναι ντροπή, προκειμένου να επιβιώσει κανείς.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, ολοκληρώστε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Μετά από όλα αυτά, ερωτάσθε, κύριε Υπουργέ: Αλήθεια, εσείς έχετε πάρει είδηση τι συμβαίνει γύρω από αυτό το παιχνίδι; Εσείς νομίζετε ότι πρέπει να πείτε στο ΕΣΡ να ασχοληθεί, όπως τα προηγούμενα είχαν ασχοληθεί σε ανάλογες περιπτώσεις…

**ΠΡΟΕΔΡΕΥΩΝ (Νικήτας Κακλαμάνης):** Κύριε Νικολόπουλε, κλείστε, γιατί θα κλείσω το μικρόφωνο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** …μετακινώντας την ώρα ή βάζοντας ακόμα και υψηλά πρόστιμα;

**ΠΡΟΕΔΡΕΥΩΝ (Νικήτας Κακλαμάνης):** Πριν πάρει τον λόγο ο κ. Παππάς, παρακαλώ -σας το έχω ξαναπεί, παρ’ ότι ο αναφέρων ονόματα έχει και την ευθύνη- δεν είναι κομψό να αναφέρουμε ονόματα ανθρώπων που δεν μπορούν να απαντήσουν. Δεν με συνδέει τίποτα με τα ονόματα που αναφέρατε, αλλά εγώ, ως Πρόεδρος, είμαι υποχρεωμένος να σας το πω, έτσι;

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ξέρετε, νομίζω ότι αν δεν λέμε ονόματα, κύριε Πρόεδρε, δεν καταλαβαινόμαστε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Εγώ σας λέω τώρα ποιο είναι το πρέπον και το σωστό εντός της Βουλής. Από εκεί και πέρα, αναλαμβάνετε την ευθύνη.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Καλά κάνετε, αλλά εμένα μου αρέσει να τα λέω με τα ονόματά τους. Και ας πηγαίνει ο κ. Αλαφούζος να κάνει αγωγές και το Προεδρείο της Βουλής να μη συγκινείται.

**ΠΡΟΕΔΡΕΥΩΝ (Νικήτας Κακλαμάνης):** Καθίστε κάτω. Δεν σας έδωσα τον λόγο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Να κάνουν αγωγές οι νταβατζήδες σε Βουλευτές…

**ΠΡΟΕΔΡΕΥΩΝ (Νικήτας Κακλαμάνης):** Κύριε Νικολόπουλε, ακούστε.

**ΝΙΚΟΛΑΟΣ ΝΙΚΟΛΟΠΟΥΛΟΣ:**…για τον κοινοβουλευτικό έλεγχο και ο Πρόεδρος της Βουλής να μη βγάζει…

**ΠΡΟΕΔΡΕΥΩΝ (Νικήτας Κακλαμάνης):** Κύριε Νικολόπουλε, καθίστε κάτω αμέσως αυτή τη στιγμή και μη με φέρνετε σε δύσκολη θέση! Όταν εγώ προεδρεύω, δεν θα μου κάνετε τη Βουλή «Με ακούει το Μαξίμου»! Τελειώσαμε!

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Κύριε Νικολόπουλε, νομίζω ότι όταν μιλάμε για μια ανεξάρτητη αρχή, πρέπει να μιλάμε ακριβώς με τον τρόπο που δηλώνει την επίγνωση της σπουδαιότητας και της σημασίας της λειτουργίας της και ούτε ο ομιλών Υπουργός Ψηφιακής Πολιτικής, Τηλεπικοινωνιών και Ενημέρωσης δεν πρέπει να υπερβαίνει τα θεσμικά όρια της εύρυθμης λειτουργίας της δημοκρατίας και να παρεμβαίνει στο έργο της αρχής.

Θα διαφωνήσω μαζί σας σε σχέση με το ότι δηλώσατε πως υπάρχει απραξία, διότι, από ό,τι διάβασα πριν λίγες μέρες, υπήρξαν και οι πρώτες καμπάνες που επέβαλε το ΕΣΡ υπό αυτή τη σύνθεση για το πώς χειρίστηκαν τα μέσα ενημέρωσης την ιστορία του δημοψηφίσματος. Νομίζω ότι είναι μια καλή αρχή.

Θα μου δώσετε, όμως, την ευκαιρία να πω και επί του συγκεκριμένου, ότι το κείμενο της ΕΛΜΕ Θεσσαλονίκης δεν είναι ένα κείμενο με το οποίο ένας νοήμων πολίτης μπορεί πολύ εύκολα να διαφωνήσει σε μερικά ζητήματα τα οποία αναφέρει. Νομίζω, πραγματικά, πως ο τηλεθεατής είναι σε θέση να κρίνει και να επιλέξει εάν και τι μπορεί και πρέπει να παρακολουθεί.

Υπάρχει θέμα, βεβαίως, με τα ζητήματα του στοιχηματισμού. Διότι τα πραγματικά γεγονότα λαμβάνουν χώρα σε προηγούμενη ημέρα και το στοίχημα εξελίσσεται την ημέρα της προβολής.

Συνεπώς εδώ υπάρχει και μια άλλη αρχή, η οποία ενδεχομένως θα έπρεπε να παρέμβει, η Επιτροπή Παιγνίων, διότι είναι σαφές ότι εγείρεται ζήτημα ασύμμετρης πληροφόρησης. Υπάρχει ένας κύκλος ανθρώπων, οι οποίοι de facto γνωρίζουν την εξέλιξη των πραγμάτων.

**ΠΡΟΕΔΡΕΥΩΝ (Νικήτας Κακλαμάνης):** Ή και κρυφής πληροφόρησης.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ακριβώς. Ή και κρυφής πληροφόρησης.

Αντιλαμβάνεστε, λοιπόν, ότι επειδή αυτά τα παιχνίδια μπορεί να εξελίσσονται και με μεταφορά χρημάτων από το εξωτερικό, προς το εξωτερικό κ.λπ., υπάρχει πραγματικά ένα πάρα πολύ σημαντικό ζήτημα.

Για τα υπόλοιπα, θα επανέλθω στη δεύτερη τοποθέτησή μου, κύριε Νικολόπουλε.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι δύο μαθήτριες και μαθητές και δύο εκπαιδευτικοί συνοδοί τους από το 1ο Δημοτικό Σχολείο Χαϊδαρίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θέλω να σας ενημερώσω ότι βλέπετε τη Βουλή με λίγους Βουλευτές, διότι είναι ώρα κοινοβουλευτικού ελέγχου. Αυτό σημαίνει ότι είναι μια μέρα κατά την οποία οι Βουλευτές ερωτούν τους Υπουργούς για ορισμένα θέματα. Έτσι, παρευρίσκονται στην Αίθουσα ο Βουλευτής που ερωτά και ο Υπουργός που απαντάει υποχρεωτικά. Δεν είναι αυτή η συνήθης εικόνα. Μη σας πιάσει απογοήτευση.

Εν πάση περιπτώσει, καλώς ορίσατε και να περάσετε καλό Πάσχα.

Τον λόγο έχει ο κ. Νικολόπουλος.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κοιτάξτε, μπορεί να έχετε τη γνώμη, που έχετε, και καλώς αναφερθήκατε στα πρόστιμα που έπεσαν. Θέλω να πω, όμως, πάλι με το όνομά τους, ότι οι τρεις που μειοψήφησαν για να πέσουν πρόστιμα, είχαν υποδειχθεί από κόμματα και παρατάξεις που ήταν στο κοινό μέτωπο με τους νταβατζήδες, με τους καναλάρχες. Τα λέω για να ξέρει ο κόσμος. Μπορεί ο πρόεδρος του Εθνικού Συμβουλίου Ραδιοτηλεόρασης και οι άλλοι πέντε να ψήφιζαν πρόστιμα, οι άλλοι, όμως, είπαν, «όχι, απλές, συστάσεις». Το αναφέρω για να ξέρουμε τι ανεξάρτητες αρχές έχουμε και για να συνεννοούμαστε. Εδώ, όλοι έχουμε ταυτότητες. Αφήστε τα καλαμπούρια.

Ας προχωρήσουμε, λοιπόν. Δεν βασιλεύει, δηλαδή, στο τηλεοπτικό πεδίο ο νόμος του νταβατζή, ο νόμος του συστήματος; Ο νόμος του συστήματος, δηλαδή του ισχυρού της ζούγκλας, δεν βρίσκει τώρα το ανάλογο ντεκόρ με το γνωστό Survivor του καναλιού, που αποτελεί ακρογωνιαίο λίθο του συστήματος; Και ήρθε στην εξεταστική επιτροπή ο κ. Αλαφούζος, κύριε Πρόεδρε, και είπε: «Εμείς είμαστε του επιπέδου. Εμείς είμαστε κατά των ριάλιτι. Εμείς είμαστε της ενημέρωσης». Ποιας ενημέρωσης;

Πριν από οκτώ χρόνια είχε προκληθεί θόρυβος για το τηλεπαιχνίδι «Η στιγμή της αλήθειας», το οποίο παρουσίαζε η σύζυγος του σημερινού Αντιπροέδρου της Νέας Δημοκρατίας κ. Γεωργιάδη. Πραγματικά, ήταν εκπομπή επιπέδου Survivor ως προς τη συντριβή βασικών ανθρωπίνων χαρακτηριστικών και αξιών.

Στις 2 Ιουνίου του 2009, κύριε Υπουργέ, λήφθηκε η οριστική απόφαση για διακοπή της εκπομπής. Η έρευνα του Εθνικού Συμβουλίου Ραδιοτηλεόρασης αφορούσε τον βαθμό προσβολής της ανθρώπινης αξιοπρέπειας με ιδιαίτερη έμφαση στο αν οι δημόσιες ερωτήσεις ήταν επιλήψιμες στην πλειονότητά τους ή αν το ανάρμοστο ύφος συνιστούσε μια γενικευμένη γραμμή της εκπομπής. Αυτό που θεωρήθηκε, όμως, από το Εθνικό Συμβούλιο Ραδιοτηλεόρασης ως σημαντικό ήταν το γεγονός ότι οι παίκτες με σκοπό να κερδίσουν ένα χρηματικό ποσό, απεμπολούσαν τα προσωπικά τους δεδομένα με στόχο το κέρδος και την αύξηση της τηλεθέασης του καναλιού.

Ωστόσο, πέρα από την αισθητική και την ηθική, η πολιτεία πιστεύω ότι έχει χρέος να προφυλάσσει την κοινωνία από κάθε μορφής εξαπάτηση -όπως λίγο πριν είπαμε- και από αυτό το τζογάρισμα.

Αναφέρω, λοιπόν, τις παραδοχές τις γραπτές από τον ίδιο τον τηλεοπτικό σταθμό του «ΣΚΑΪ» για να ακούσουν οι Έλληνες πολίτες. Διότι εάν η Κυβέρνηση πράγματι άκουγε, γιατί δεν έκανε ακόμη τίποτα; Γράφει, λοιπόν, στην ανακοίνωση: «Στον «ΣΚΑΪ» πληροφορηθήκαμε…» -το πληροφορήθηκαν μετά από καιρό, δεν το ήξεραν- «…ότι η εκπομπή έχει γίνει αντικείμενο στοιχήματος από φορείς διοργάνωσης στοιχηματισμού που εδρεύουν, τόσο εντός της Ελλάδος όσο εκτός Ελλάδος».

Κύριε Πρόεδρε, θα ήθελα ειλικρινά να ακουστεί ότι πρέπει να διερευνηθεί εάν το μεγάλο κομμάτι της διαφημιστικής πίτας το παίρνει αυτή η εκπομπή, διότι η «AGB» -ένα άλλο μονοπώλιο- δίνει όσα νούμερα θέλει να δίνει.

Αυτό, λοιπόν, είναι προς έλεγχο, από την ώρα που λέει ότι παίρνει από την διαφημιστική πίτα 350.000 ευρώ την εκπομπή και υπάρχουν καταγγελίες -δεν ξέρω αν είναι αληθινές, αλλά τις λέω για να διερευνηθούν, γιατί αλλιώς πώς θα ακουστεί;- ότι μπορεί αυτό το ποσό να μην το εισπράττουν από τις διαφημιστικές εταιρείες μια ελληνική εταιρεία ή αυτός ο ίδιος ο σταθμός, αλλά μπορεί να είναι μια offshore εταιρεία στο εξωτερικό που έχει κάνει αυτή τη νόμιμη μεν συναλλαγή, αλλά που έχει ως αποτέλεσμα να αφαιρείται από τη διαφημιστική αγορά, να αφαιρείται από τα μέσα μαζικής ενημέρωσης, μικρά, μεγάλα, επαρχιακά, κεντρικά, το μεγαλύτερο κομμάτι της διαφημιστικής πίτας.

Από την άλλη το κράτος τι παίρνει; Παίρνει εκείνο που είπε ο κ. Πάγκαλος, κύριε Πρόεδρε, αν δεν το ακούσατε. Αλλά δεν τον κάλεσε ποτέ το ΕΣΡ. Τον κ. Πάγκαλο που στην τηλεόραση είπε «στα αυτά του», δεν τον κάλεσε ποτέ το ΕΣΡ,ούτε και το κανάλι εκείνο το έβαλε να πληρώσει.

Σας καταθέτω -και κλείνω με αυτό- τις ερωτήσεις που έστειλα στο ΕΣΡ, για όσες φορές ακούστηκαν τέτοια χυδαία πράγματα σε εκπομπές και εις βάρος δικό μου και εις βάρος άλλων και όμως το ΕΣΡ κάνει ότι δεν βλέπει και ότι δεν ακούει.

(Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επί του προκειμένου, κύριε Υπουργέ, ξέρετε, εδώ μπορεί να μην είναι το παιχνίδι απλώς με αυτά τα χαρακτηριστικά, αλλά να είναι η αρχή, που θα βγουν στην επιφάνεια γεγονότα που δεν θα τα πιστεύατε ακόμα και εσείς, ο Υπουργός Ενημέρωσης, που έχετε υποστεί τον κανιβαλισμό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο, αν και νομίζω ότι στην πρωτολογία σας καλύψατε το θέμα.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κύριε Πρόεδρε, μου δίνετε την ευκαιρία κι επιτρέψτε μου να «καταχραστώ» δυο λεπτά από τον χρόνο, για να ενημερώσω για το εξής το Σώμα και τον κ. Νικολόπουλο που ρωτά, επειδή αναφέρατε πάρα πολλά γεγονότα τηλεοπτικά ή ραδιοφωνικά, όπου πιστεύετε ότι η αρμόδια αρχή θα έπρεπε να έχει επιληφθεί.

Η αρμόδια αρχή έχει στα χέρια της ένα ηλεκτρονικό σύστημα παρακολούθησης των τηλεοπτικών και ραδιοφωνικών προγραμμάτων εδώ και δέκα -δεκαπέντε μέρες περίπου. Είναι ένα σύστημα ψηφιακό, το οποίο επιτρέπει σε πραγματικό χρόνο, δηλαδή πάρα πολύ λίγο μετά τη μετάδοση ενός προγράμματος -πατάει πάνω στο διαδίκτυο-, ο χρήστης του να κατεβάζει, να κόβει και να βλέπει τα επίμαχα αποσπάσματα.

Αυτό το πρόγραμμα το παραχωρήσαμε ως Υπουργείο στο Εθνικό Συμβούλιο Ραδιοτηλεόρασης και κόστισε 54.000 ευρώ, κύριε Νικολόπουλε. Ο προηγούμενος «πανόπτης» ο οποίος είχε αγοραστεί καμμιά δεκαριά - δεκαπενταριά χρόνια πριν και δεν λειτούργησε ποτέ, είχε κοστίσει 1,5 εκατομμύριο ευρώ. Αυτή είναι η δραματική πραγματικότητα.

Αυτό που θέλω να πω, είναι ότι πέρα από αυτό το εργαλείο το οποίο τα μέλη του Εθνικού Συμβουλίου Ραδιοτηλεόρασης μπορούν να το χρησιμοποιούν και από τα κινητά τους τηλέφωνα -υπάρχει σχετική εφαρμογή- και στη σύμβαση με την εταιρεία η οποία κέρδισε τον πρόχειρο διαγωνισμό που κάναμε στο Υπουργείο, για την ανάπτυξη αυτού του εργαλείου και τη δυνατότητα χρήσης του από το Εθνικό Συμβούλιο Ραδιοτηλεόρασης, υπάρχει και η δέσμευση για την εκπαίδευση των μελών του Εθνικού Συμβουλίου Ραδιοτηλεόρασης και του προσωπικού του στη χρήση αυτού του λογισμικού.

Συνεπώς αυτή τη στιγμή που μιλάμε, τα μέλη του Εθνικού Συμβουλίου Ραδιοτηλεόρασης έχουν στα χέρια τους μια εφαρμογή, η οποία τους επιτρέπει οποιοδήποτε τηλεοπτικό απόσπασμα σε πάρα πολύ λίγο χρόνο να το έχουν στο κινητό τους.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Σιγά μην το κάνουν!

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Εγώ είμαι πολύ πιο αισιόδοξος από εσάς, κύριε Γιακουμάτο. Εγώ πιστεύω ότι αυτό το εργαλείο θα αξιοποιηθεί και μπορεί να αξιοποιηθεί, ακόμη και αν ένα μέλος του Εθνικού Συμβουλίου Ραδιοτηλεόρασης δεν είναι στην Αθήνα, στην έδρα του. Μπορεί να είναι οπουδήποτε στον κόσμο και ένα τέταρτο μετά τη δημοσιοποίηση ενός αποσπάσματος ή μιας δήλωσης η οποία χρήζει περαιτέρω έρευνας, μπορεί να το έχει στο κινητό του, να κρίνει και να επικοινωνήσει με τα μέλη και το Εθνικό Συμβούλιο Ραδιοτηλεόρασης να λάβει τα κατάλληλα μέτρα.

Είναι μια πάρα πολύ σύγχρονη εφαρμογή, η οποία νομίζω ότι μπορεί και πρέπει να αξιοποιηθεί.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ενδιαφέρον! Να δούμε πότε θα μπει κανένα παρόμοιο σύστημα κι εδώ, για να πέφτουν ποινές για μερικά πράγματα που λέγονται και ακούγονται και εντός Κοινοβουλίου όχι μόνο στις τηλεοράσεις. Γιατί κάποιες φορές γινόμαστε σαν τις τηλεοράσεις.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τρεις εκπαιδευτικοί συνοδοί από το 2ο Δημοτικό Σχολείο Κερατέας.

Η Βουλή σάς καλωσορίζει. Καλό Πάσχα να έχετε!

(Χειροκροτήματα απ’ όλες τις πτέρυγες της Βουλής)

Θα συζητηθεί τώρα η δέκατη όγδοη με αριθμό 633/21-3-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης,με θέμα «καθυστερεί εξοργιστικά και με δόλο (;) ο διαγωνισμός αδειοδότησης των τηλεοπτικών σταθμών».

Κύριε Νικολόπουλε, έχετε τον λόγο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Πρόεδρε, τον ρόλο του να λογοκρίνει Βουλευτές τον έχει αναλάβει μια άλλη αρχή, η Αρχή Προσωπικών Δεδομένων.

**ΠΡΟΕΔΡΕΥΩΝ (Νικήτας Κακλαμάνης):** Δεν είπα να λογοκρίνει. Εγώ είπα για επιβολή ποινών όταν θίγεται το κύρος του Κοινοβουλίου. Δεν μίλησα για λογοκρισία.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Σας λέω, λοιπόν, αν δεν το διαβάσατε, ότι την προηγούμενη Κυριακή το «Documento» έλεγε ότι η Αρχή Προσωπικών Δεδομένων είπε σε ορισμένα sites να κατεβάσουν τις δηλώσεις του Νικολόπουλου. Άκου να δεις! Ούτε στη χούντα δεν συνέβαινε αυτό.

**ΠΡΟΕΔΡΕΥΩΝ (Νικήτας Κακλαμάνης):** Μπείτε στην ερώτηση, κύριε Νικολόπουλε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Τώρα, όμως, κατάλαβα, κύριε Πρόεδρε, γιατί διόρισαν συνταξιούχους εδώ τα παλληκάρια, τα καλόπαιδα απ’ όλα τα κόμματα. Διότι ξέρουν τις τεχνολογίες. Κατάλαβες; Σου λέει οι συνταξιούχοι, σύμφωνα με αυτά που είπε ο κ. Παππάς, από το κινητό τους θα παρεμβαίνουν με τη μία.

Μπράβο, κύριε Παππά μου, σ’ εσάς και στα άλλα κόμματα. Συγχαρητήρια!

Για να πάμε, όμως, στο θέμα. Τι γίνεται; Πέρα-δώθε, πέρα-δώθε, θα βγουν οι τηλεοπτικές άδειες, δεν θα βγουν;

Έστειλαν γράμμα, κύριε Πρόεδρε, όχι μόνο στα κόμματα αλλά και σ’ εμάς και λένε: «Για απαντήστε μας. Εσείς πόσες άδειες νομίζετε ότι πρέπει να βγουν;». Ακούστε! Είναι δημοκρατικοί, είναι ωραίοι, είναι σπουδαίοι! Στείλαμε και γράμματα, έγινε και αυτό το νταραβέρι. Έλεγαν ότι είναι ακριβές.

Σας είπα κάτι πριν. Κύριε Πρόεδρε, κύριοι συνάδελφοι, και, κύριε Υπουργέ, όπως σας είπα, βρέθηκε ανοιχτοχέρης καναλάρχης να δίνει 17 εκατομμύρια στον Τούρκο, ο οποίος καναλάρχης κλαιγόταν ότι ήταν πολλά τα λεφτά για τις τηλεοπτικές άδειες. Το λέω αυτό γιατί είναι επίκαιρο και πρέπει να το δούμε. Πραγματικά είχε έλθει ξανά εδώ -και ήσασταν εσείς Πρόεδρος- ο κ. Παππάς και τον είχα ρωτήσει: «Ρωτάς τις νομικές σου υπηρεσίες; Τα μέλη του ΕΣΡ μήπως έχουν ποινικές ευθύνες;». Διότι το δημόσιο χάνει τόσα λεφτά, επειδή αυτοί δεν κάνουν τίποτα. Ούτε νοίκι βάζουν ούτε τις άδειες προκηρύσσουν. Και είναι μπίρι-μπίρι, φέρ’ τα να τα αρμέξουμε.

Λυπάμαι, κύριε Υπουργέ, που το λέω, αλλά ο περιβόητος πλέον διαγωνισμός έχει καταντήσει σαπουνόπερα, έχει καταντήσει ένα κακό ανέκδοτο στα χείλη όλων των πολιτών, που πιστεύουν ότι στο νεοδιορισθέν ΕΣΡ, δεν υπάρχει καμμιά πρόθεση νόμιμης, δίκαιης διευθέτησης του ζητήματος, για το οποίο τόσος ντόρος έγινε το προηγούμενο διάστημα. Μοιάζει σαν να έχει σκάσει η φούσκα, αφού εκπέμπουν παρανόμως, με βάση τα όσα εσείς έχετε πει, δηλαδή για τα όσα έχει αποφασίσει η δικαιοσύνη.

Έχουμε φτάσει Απρίλιο του 2017. Δεν έχουμε δει κανένα χρονοδιάγραμμα, καμμιά πρόθεση διενέργειας διαγωνισμού παρά τις δικές σας δηλώσεις περί διαγωνισμού τη φετινή άνοιξη και παρά την επιστολή που, όπως γνωρίζουμε, εσείς στείλατε στο ΕΣΡ ζητώντας επίσπευση της διαδικασίας. Εσείς, όμως, κύριε Υπουργέ, σπεύσατε να περάσετε τροπολογία, για να μη χάνουν κάποια χρήματα οι «φτωχοί» συνταξιούχοι δικαστικοί και τους ικανοποιήσατε. Άρα έληξε η λευκή απεργία τους.

Κοινή πεποίθηση πάντως είναι ότι το συμβούλιο δεν κατάφερε να ανταποκριθεί μέχρι σήμερα στον ρόλο του, παρ’ ότι τα μέλη του αμείβονται πλουσιοπάροχα.

Δεν μακρηγορώ, λοιπόν, αναφέροντάς τα αναλυτικότερα, γιατί τα επικαλούμαι με πολύ συγκεκριμένα στοιχεία και στην ερώτησή μου και στις επιστολές της 12ης Δεκεμβρίου και της 13ης Ιανουαρίου που κατέθεσα ήδη στα Πρακτικά.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, παρακαλώ.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Μόνοι μας είμαστε, κύριε Πρόεδρε. Δύο λεπτά θα χρειαστώ.

**ΠΡΟΕΔΡΕΥΩΝ (Νικήτας Κακλαμάνης):** Έχουμε κι άλλες ερωτήσεις και περιμένουν οι συνάδελφοι.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Σημειώνω, λοιπόν, ότι το ερώτημα είναι πολύ απλό. Πότε θα γίνει ο διαγωνισμός; Με ποιους όρους; Με ποιες προϋποθέσεις; Γνωρίζετε; Μπορείτε να τοποθετηθείτε επίσημα σήμερα ενώπιον της Εθνικής Αντιπροσωπείας και του λαού; Το Συμβούλιο της Επικρατείας σάς θυμίζω ότι δέχθηκε, πως η λειτουργία των τηλεοπτικών σταθμών χωρίς άδεια συνιστά παρανομία και πρέπει να ξεκινήσει άμεσα η διαδικασία.

Πείτε μας, λοιπόν, τι συμβαίνει με τον διαγωνισμό ή τουλάχιστον πείτε μας τι γίνεται με το ΕΣΡ. Γιατί υπάρχει αυτή η σιγή ασυρμάτου; Πρόκειται περί απλής αδράνειας και πώς θα την αντιμετωπίσετε εν προκειμένω; Γιατί πρέπει να αντιμετωπιστεί το θέμα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Νικολόπουλε, παρακαλώ ολοκληρώστε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ολοκληρώνω.

Ο κόσμος έχει αρχίσει πλέον να πιστεύει, κύριε Πρόεδρε, ότι πίσω από την αδράνεια μπορεί να κρύβεται ακόμα και η πολιτική σκοπιμότητα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Θέλω να ξεκινήσω από το εξής: Αυτή τη στιγμή που μιλάμε με βάση και την τελευταία απόφαση του Εθνικού Συμβουλίου Ραδιοτηλεόρασης, το μόνο κανάλι το οποίο κατέχει νόμιμη άδεια είναι η Ελληνική Ραδιοφωνία Τηλεόραση, η ΕΡΤ.

Στην επίμαχη απόφαση του Συμβουλίου της Επικρατείας επαναλαμβάνεται η γνωστή νομολογία του, ότι τα κανάλια αυτή τη στιγμή λειτουργούν χωρίς άδεια. Συνεπώς υπάρχει πάρα πολύ μεγάλη ανάγκη για ολοκλήρωση της αδειοδότησης μέσω διαγωνιστικής διαδικασίας.

Σχετικά με την τροπολογία για τις αμοιβές, κύριε Νικολόπουλε, νομίζω ότι καλώς κάναμε και διασφαλίσαμε ότι δεν θα υπάρξει μείωση του βιοτικού επιπέδου αυτών των ανθρώπων, ακριβώς επειδή δέχθηκαν να συμμετάσχουν στο Εθνικό Συμβούλιο Ραδιοτηλεόρασης.

**ΝΙΚΟΛΑΟΣ ΝΙΚΟΛΟΠΟΥΛΟΣ:** …(δεν ακούστηκε)

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Σας παρακαλώ, κύριε Νικολόπουλε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Νικολόπουλε, είστε παλιός Βουλευτής. Μη με αναγκάσετε να παρέμβω ξανά!

**ΝΙΚΟΛΑΟΣ ΝΙΚΟΛΟΠΟΥΛΟΣ:** Λίγη ζωντάνια, κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Αφήστε τα αυτά!

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Νομίζω ότι έχει κυλήσει πολύ νερό στο αυλάκι και μπορούμε αρχικά να βγάλουμε κάποια συμπεράσματα και ως Σώμα αλλά και ο ελληνικός λαός.

Διότι στην προηγούμενη ερώτησή σας, κύριε Νικολόπουλε, συζητούσαμε για το “Survivor”. Ποιος έχει τα δικαιώματα του “Survivor”; Ο περιβόητος Τούρκος καναλάρχης!

**ΝΙΚΟΛΑΟΣ ΝΙΚΟΛΟΠΟΥΛΟΣ:** Αυτός που θα φέρνατε!

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Τον περιβόητο Τούρκο καναλάρχη θα έφερνε ο ομιλών σε συμφωνία μάλιστα με τον Ερντογάν, για να ανοίξει κανάλι στην Ελλάδα! Αυτό ήταν το αφήγημα κάποιων τηλεοπτικών σταθμών.

Βεβαίως είναι να γελάς και να κλαις ταυτόχρονα, αλλά δυστυχώς εδώ είμαστε.

**ΠΡΟΕΔΡΕΥΩΝ (Νικήτας Κακλαμάνης):** Καλά δεν ήταν μόνο αυτό, ήταν και άλλο!

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κύριε Πρόεδρε, μη χρησιμοποιείτε τη θεσμική σας ιδιότητα, για να παρεμβαίνετε επί της ουσίας.

Αυτό που ήθελα να πω, όμως, είναι ότι ακριβώς επειδή έχει κυλήσει πολύ νερό στο αυλάκι, νομίζω ότι το Εθνικό Συμβούλιο Ραδιοτηλεόρασης έχει πάρει και τις σχετικές απαντήσεις για τις δυνατότητες του τηλεοπτικού φάσματος και εκπομπής από την Εθνική Επιτροπή Τηλεπικοινωνιών και Ταχυδρομείων και τα στελέχη της έχουν τοποθετηθεί και έχουν τοποθετηθεί και άλλοι ειδικοί για τις δυνατότητες και τον αριθμό των καναλιών που μπορούν να υπάρχουν.

Κατά τη γνώμη μας ο διαγωνισμός έπρεπε να γίνει εχθές. Και αυτό διότι αυτή τη στιγμή που μιλάμε, υπάρχουν οι υποδομές. Το ελληνικό δημόσιο έχει αναπτύξει και την τεχνογνωσία, έχει και τους ανθρώπους, όχι στο Υπουργείο μου αλλά αυτούς οι οποίοι έχουν κάνει και άλλους διαγωνισμούς και μας βοήθησαν και εμάς. Τους προηγούμενους διαγωνισμούς τους έχει κάνει η Εθνική Επιτροπή Τηλεπικοινωνιών και αυτοί βοήθησαν και τον διαγωνισμό του Αυγούστου του περασμένου έτους.

Άρα νομίζω ότι υπάρχουν οι υποδομές και θέλω να πιστεύω ότι υπάρχει και η διάθεση για να ολοκληρωθεί γρήγορα η διαδικασία.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε. Ήσασταν άψογος στον χρόνο.

Κύριε Νικολόπουλε, έχετε τον λόγο για τη δευτερολογία σας για τρία λεπτά. Σας είχα βάλει τεσσεράμισι λεπτά στην πρωτολογία σας αντί για δύο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Απορία ψάλτου βήξ! Λέμε: «Πότε θα γίνει, κύριε Παππά;» και λέει: «μείνετε ήσυχοι, όλα καλά!» Εντάξει καταλάβαμε. Του «αγίου ποτέ»!

Κύριε Υπουργέ, πρέπει να βάλετε τέλος και σε αυτό το σήριαλ και στο μονοπώλιο των αυθαίρετων μετρήσεων της τηλεθέασης της «AGB-NIELSEN», να μη συνεχίσετε και εσείς, όπως και όλοι οι προκάτοχοί σας, να επιτρέπετε να γίνεται αυτό το παιχνίδι, που γίνεται εκεί με το διαφημιστικό χρήμα, κρατικό ή ιδιωτικό.

Γνωρίζετε, λοιπόν, ότι ο σημερινός Αναπληρωτής Υπουργός Δικαιοσύνης, ο Παπαγγελόπουλος, είχε παραγγείλει διενέργεια σχετικής εισαγγελικής έρευνας για το πώς γίνονται οι μετρήσεις. Γιατί εκεί να δείτε τι γίνεται με τα πακέτα, κύριε Παππά μου. Ποια ΑΕΠΙ; Όμως πού είναι το ΣΔΟΕ και όλα αυτά;

Κύριε Πρόεδρε, από το 2009 η επιτροπή που ελέγχει τις μετρήσεις τηλεθέασης λέει ότι δεν κάνει μετρήσεις, γιατί την εποχή των μνημονίων δεν έχουν λεφτά. Και επειδή δεν έχουν λεφτά, δεν ελέγχει κανένας. Το ακούτε, κύριε Τασούλα; Δεν ελέγχει κανένας!

Και ο κ. Παππάς τα βάζει με θηρία, αλλά κάνει τον τροχονόμο. Δεν βλέπει, δεν ακούει!

Κύριε Παππά, λοιπόν, κοιτάξτε: Μη νομίζετε ότι οι πολίτες και εδώ συνάδελφοί σας μένουν άπραγοι. Για το συγκεκριμένο που σας λέω σήμερα στις 12.30΄ έχουμε ραντεβού με την Εισαγγελία και αυτή είναι η μηνυτήρια αναφορά για το «πάρτι» που γίνεται με τις τηλεμετρήσεις, την οποία και θα καταθέσω.

(Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ειλικρινά, το Μαξίμου δεν ακούει; Δεν ξέρει τι γίνεται; Δεν θα πάρει καμμιά πρωτοβουλία;

Κλείνοντας, θέλω να σας παρακαλέσω, αν θέλετε, τουλάχιστον δώστε μου σήμερα αυτήν την απάντηση: Θα έχει καμμιά τύχη η μηνυτήρια αναφορά του Χριστιανοδημοκρατικού Κόμματος εναντίον των μελών του ΕΣΡ, που επιτρέπουν να εκπέμπουν παράνομα οι τηλεοπτικοί σταθμοί; Εδώ σας είχα ρωτήσει -όχι από πίσω που βγαίνουν και λένε εκεί κάτι παλιοί φίλοι μου- επίσημα: «Κύριε Παππά, τι λέει η Νομική Υπηρεσία; Έχουν ποινικές ευθύνες αυτοί, ή επειδή είναι ανεξάρτητοι, είναι και ανεξέλεγκτοι;». Θα μας απαντήσετε, λοιπόν; Ρωτήσατε; Μου είπατε τότε ότι θα ρωτήσετε και θα μου πείτε. Θα μου πείτε, λοιπόν; Για να δούμε. Και με την «AGB» θα αφήσετε όλα αυτά να γίνονται;

Τελειώνοντας, καταθέτω -είμαι σίγουρος ότι ο κύριος Πρόεδρος θα το δει, καθώς και ο κ. Γιακουμάτος που το ζήτησε- εδώ πέρα τι γίνεται, λοιπόν και με αυτό το αλισβερίσι που είπατε.

Δεν φέρατε εσείς τον Τούρκο ούτε ο Αλέξης Τσίπρας, όπως έλεγε ο κ. Αλαφούζος, αλλά να τος ο «Δούρειος Ίππος»! Και λέει ότι επειδή θα «μπει μέσα» 10 εκατομμύρια -και δεν είναι δικά μου αυτά που καταθέτω- ίσως ο «ΣΚΑΪ» να «τα βρει» στα 12 εκατομμύρια και ίσως έτσι να μπει ο Τούρκος μέσα συνέταιρος, να αγοράσει ένα μεγάλο κομμάτι του «ΣΚΑΪ», μπαίνοντας έτσι στην ελληνική τηλεοπτική αγορά, όπως πάντα ήθελε. Μόνο που δεν τον έβαλε –λέει- ο φίλος του ο Αλέξης, αλλά ο «Δούρειος Ίππος» του «Survivor».

Σας τα καταθέτω για όποιον έχει όρεξη και διάθεση να δει τι γίνεται και αν το Μαξίμου ακούει, πάει καλά, αλλιώς, κακό του κεφαλιού του!

(Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ένα λεπτό θα ήθελα να μιλήσω μόνο, κύριε Πρόεδρε.

Επαναλαμβάνω ότι το Εθνικό Συμβούλιο Ραδιοτηλεόρασης έχει την απόλυτη στήριξή μας και όχι μόνο στα λόγια, αλλά και στην υλικοτεχνική υποδομή. Και αυτό αφορά και τις αμοιβές των μελών του Εθνικού Συμβουλίου Ραδιοτηλεόρασης και την ενίσχυσή του με προσωπικό.

Κάναμε αναλυτική κουβέντα, όταν πήγαμε για να τους παραδώσουμε το λογισμικό, το οποίο είχα την ευκαιρία να σας παρουσιάσω στην προηγούμενή μου τοποθέτηση. Συζητήσαμε και για το προσωπικό, συζητήσαμε και για τον προϋπολογισμό του Εθνικού Συμβουλίου Ραδιοτηλεόρασης, ο οποίος θα πρέπει τουλάχιστον να διπλασιαστεί, για να μπορούν να κάνουν τη δουλειά τους.

Εκτός αυτού έχουμε παραδώσει εδώ και καιρό τη μελέτη μηχανισμών δημοπρασίας για τη χορήγηση τηλεοπτικών αδειών, του Οικονομικού Πανεπιστημίου, τη μελέτη προσδιορισμού ελάχιστης τιμής διαγωνισμού από την εταιρεία «DELOITTE», τις οδηγίες για τη διεξαγωγή δημοπρασίας και βεβαίως, έχουμε και τη δυνατότητα να έχουμε πλέον ως δημόσιο ένα προσωπικό το οποίο είναι εκπαιδευμένο στη διεξαγωγή της δημοπρασίας. Συνεπώς, υπάρχει και όλη η υποδομή για να προχωρήσει γρήγορα αυτός ο διαγωνισμός.

Κύριε Νικολόπουλε, ουδείς είναι υπεράνω του νόμου. Ούτε εσείς, ούτε εμείς, ούτε τα μέλη των ανεξαρτήτων αρχών.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Γιατί δεν προχωράει; Περιμένουν να πέσει η Κυβέρνηση;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Επιτρέψτε μου, σας παρακαλώ.

Τα μέλη των ανεξαρτήτων αρχών οφείλουν να εφαρμόζουν την κείμενη νομοθεσία.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Άμα δεν το κάνουν;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Νομίζω ότι καθένας είναι υπεύθυνος για τις πράξεις του.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Κύριε Παππά, ευχαριστούμε πολύ.

Εάν δεν σας ξαναδούμε στη Βουλή μέχρι την Τετάρτη -εννοώ σε κοινοβουλευτικό έλεγχο- καλό Πάσχα και σε εσάς!

**ΝΙΚΟΛΑΟΣ ΝΙΚΟΛΟΠΟΥΛΟΣ:** Να πάμε μαζί για το Άγιο Φως!

**ΠΡΟΕΔΡΕΥΩΝ (Νικήτας Κακλαμάνης):** Η Βουλευτής κ. Ευαγγελία (Εύη) Καρακώστα ζητεί άδεια απουσίας στο εξωτερικό από 8 Απριλίου έως 23 Απριλίου 2017. Υπάρχει σχετική επιστολή της. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Προχωράμε τώρα σε τέσσερις ερωτήσεις, στις οποίες θα απαντήσει ο Αναπληρωτής Υπουργός Περιβάλλοντος και Ενέργειας κ. Σωκράτης Φάμελλος, που είναι παρών.

Θα συζητηθεί η τρίτη με αριθμό 675/31-3-2017 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρουπρος τον Υπουργό Περιβάλλοντος και Ενέργειας, σχετικά με το σοβαρό πρόβλημα επιβίωσης χιλίων οικογενειών στο νότιο Πήλιο.

Ορίστε, κύριε Μπουκώρε, έχετε τον λόγο για να αναπτύξετε την επίκαιρη ερώτηση.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ πολύ, κύριε Πρόεδρε.

Κύριε Υπουργέ, θα ήθελα να σας καταστήσω κοινωνό ενός μεγάλου προβλήματος που έχει προκύψει στο νότιο Πήλιο τον τελευταίο χρόνο. Εκεί οι κάτοικοι -και ιδιαίτερα στις κοινότητες Καλαμακίου, Συκής και Νεοχωρίου- ασχολούνται σχεδόν αποκλειστικά με την εξόρυξη της εξαιρετικής ποιότητας πέτρας Πηλίου, αλλά εδώ και έναν χρόνο αδυνατούν να εργαστούν, χωρίς να είναι οι ίδιοι υπεύθυνοι.

Όπως προβλέπει η νομοθεσία, οι ίδιοι προχώρησαν στη σύσταση συνεταιρισμών, αλλά οι αναγκαίες μελέτες -και κυρίως οι περιβαλλοντικές- δεν έχουν ολοκληρωθεί, με αποτέλεσμα να μένουν χωρίς καμμία πρόσοδο εκατοντάδες οικογένειες στη συγκεκριμένη περιοχή. Τον τελευταίο καιρό έχουν ξεκινήσει και κάποιες κινητοποιήσεις προκειμένου να κινητοποιήσουν τους αρμόδιους φορείς για την επίλυση του ζητήματος.

Αν ληφθεί υπ’ όψιν ότι η συγκεκριμένη περιοχή δεν διαθέτει και κανένα άλλο αγροτικό εισόδημα και μάλιστα η ελαιοκαλλιέργεια, η οποία είναι συμπληρωματική του εισοδήματός τους, φέτος έχει πληγεί λόγω των καιρικών συνθηκών, αντιλαμβανόμαστε ότι όλες αυτές οι οικογένειες στο νότιο Πήλιο κινδυνεύουν να μείνουν για δεύτερη χρονιά χωρίς εισόδημα.

Βεβαίως υπεύθυνος για την εκπόνηση των μελετών είναι ο δήμος, ο οποίος πληροφορούμαι ότι επικαλείται και μία οικονομική αδυναμία. Ωστόσο μετά την απαγόρευση εξόρυξης υλικού, η Επιθεώρηση Μεταλλείων Βορείου Ελλάδος υποβάλλει μηνύσεις και τρέμουν όλοι αυτοί οι παραγωγοί, οι οποίοι είναι άνθρωποι χαμηλών εισοδημάτων, στην ιδέα ότι θα κληθούν να πληρώσουν πρόστιμα 10 και 15 χιλιάδων ευρώ, που αντιστοιχούν στο ετήσιο εισόδημά τους.

Σήμερα, κύριε Υπουργέ, μετά από επιστολή που απέστειλαν σε όλους τους Βουλευτές Μαγνησίας οι λατόμοι του νοτίου Πηλίου σάς ζητούν να ενεργήσετε, ούτως ώστε να επιταχυνθούν οι διαδικασίες και προκειμένου να μη μείνουν για δεύτερη χρονιά χωρίς εισόδημα, το αίτημα που υποβάλλουν σε εσάς είναι, πρώτον, να εξετάσετε τη δυνατότητα παράτασης των παλιών περιβαλλοντικών όρων, ώστε να μπορέσουν να μπουν στα λατομεία τους και, δεύτερον, να δείτε το ζήτημα με τις μηνύσεις και τα πρόστιμα, τα οποία είναι εξοντωτικού χαρακτήρα γι’ αυτούς τους ανθρώπους. Με αγωνία περιμένουν κάποια δική σας πρωτοβουλία.

Βεβαίως, όπως είπαμε, για τον έλεγχο υπεύθυνη είναι η Επιθεώρηση Μεταλλείων Βορείου Ελλάδος. Για την εκπόνηση των μελετών είναι ο Δήμος Νοτίου Πηλίου. Νομίζω, όμως, ότι εξ αντικειμένου εσείς θα έπρεπε να προσεγγίσετε το ζήτημα αυτό με τη δέουσα κοινωνική ευαισθησία, προκειμένου αυτοί οι άνθρωποι να βρουν κάποιο εισόδημα για τις οικογένειές τους.

Θα επανέλθω με περισσότερα στοιχεία στη δευτερολογία μου, κύριε Υπουργέ. Θα ήθελα, όμως, να σας παρακαλέσω να δείτε το θέμα ως θέμα επείγοντος χαρακτήρα, διότι επί έναν χρόνο όλες αυτές οι οικογένειες παραμένουν χωρίς κανένα εισόδημα.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Μπουκώρο, για την ευκαιρία αυτής της συζήτησης.

Νομίζω ότι οφείλω να ενημερώσω την Εθνική Αντιπροσωπεία ότι έχουμε λάβει –εννοώ στο σύνολο, ως Κυβέρνηση και στο επίπεδο του κ. Σταθάκη και στο επίπεδο της κ. Παπανάτσιου- υπομνήματα από τις ομάδες αυτές των παραγωγών και από τους συμπολίτες μας, που πράγματι αγωνιούν.

Εδώ θα είναι καλό να δούμε λίγο ποια είναι η ιστορική εξέλιξη του θέματος. Απ’ ό,τι βλέπω, η τελευταία αδειοδότηση είχε δοθεί το 2011, με χρόνο λήξης το 2014. Αξίζει να επισημάνω, κύριε Πρόεδρε, ότι μιλάμε για περιοχές οι οποίες είναι ενταγμένες και στο δίκτυο προστασίας της φύσης, το «NATURA», έχουν ειδικό καθεστώς προστασίας δηλαδή, και ήταν γνωστό από το 2011 ότι οι άδειες αυτές λήγουν το 2014.

Μάλιστα απ’ ό,τι γνωρίζω -και πιθανώς και εσείς έχετε ενημερωθεί- δεν υπήρχε καν η απαραίτητη νομική μορφή για την άσκηση της δραστηριότητας. Μέχρι τώρα, δηλαδή, αυτή η δραστηριότητα ασκούνταν με εκμετάλλευση από σωματεία του Αστικού Κώδικα, κάτι το οποίο προφανώς δεν ήταν επιτρεπτό. Μετά από τη γνώμη που έδωσαν τα Υπουργεία μας το 2015 – 2016, ότι δηλαδή τα σωματεία δεν μπορεί να είναι συμβαλλόμενα μέρη και δεν μπορούν να έχουν εμπορική ιδιότητα, οι τοπικές κοινότητες επιτέλους, προχώρησαν στη σύσταση αστικών παραγωγικών συνεταιρισμών.

**ΧΡΗΣΤΟΣ ΜΠΟΥΚΩΡΟΣ:** Εδώ και έναν χρόνο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Εδώ ξέρετε τι διαπιστώνω; Ότι τελικά αυτά τα δύο αυτά χρόνια που έχουμε εμείς την ευθύνη της διακυβέρνησης, επιλέχθηκαν να λυθούν όλα τα σοβαρά προβλήματα χρόνων. Είναι πράγματι τραγικό να είναι γνωστό ότι οι άδειες λήγουν το 2014, να ασκούνται δραστηριότητες από τα σωματεία και η τότε Κυβέρνηση να μην έχει κάνει καμμία ενέργεια για να υποστηρίξει τους παραγωγούς. Παρά ταύτα, όμως, έχουμε ευθύνη απέναντι στην κοινωνία σήμερα.

Ποια είναι η κατάσταση σήμερα; Για την περιοχή στο Καλαμάκι, περίπου εκατόν σαράντα εννέα στρεμμάτων, επ’ ευκαιρία και της δικής σας ερώτησης, ζητήσαμε το σύνολο των μελετών που υπάρχουν και βλέπω πράγματι ότι ο συμπληρωματικός φάκελος για την περιοχή «NATURA» έγινε το 2011, όπως ανέφερα προηγουμένως.

Κατατέθηκε τελικά φάκελος για ανανέωση περιβαλλοντικών όρων και έκδοση ΑΕΠΟ στο Καλαμάκι, στις 30-10-2015. Αυτό είναι, αν θέλετε, και το βασικό στοιχείο εκκίνησης διαδικασίας. Στο δε Νεοχώρι η έκταση είναι τετρακόσια ενενήντα εννέα στρέμματα. Νομίζω ότι και εδώ έχουμε συμπληρωματικά στοιχεία, λόγω της περιοχής «NATURA».

Πρέπει να πω ότι κατά τον χρόνο υποβολής των μελετών για το Καλαμάκι και το Νεοχώρι δεν είχε υποβληθεί και η ειδική οικολογική αξιολόγηση, δηλαδή είχαμε κάποια ζητήματα στα οποία υπήρχαν υποχρεώσεις και είχαμε καθυστερήσει σημαντικά το 2011. Αυτές είναι καθυστερήσεις της διοίκησης και πρέπει να επιλυθούν.

Να επισημάνω τουλάχιστον στο εισαγωγικό αναγνωριστικό, αν θέλετε, του αιτήματος σημείωμα που έχω ότι στη Συκή το πρόβλημα είναι ακόμη μεγαλύτερο. Εκεί, δηλαδή, δεν έχουμε προσδιορισμένες τις δραστηριότητες και την πρόταση από την πλευρά του δήμου.

Έχουμε δύο λατομικούς χώρους, τον έναν 81,92 στρέμματα και τον άλλον διακόσια ογδόντα τρία στρέμματα. Για τον χώρο των 81,92 στρεμμάτων έχει υποβληθεί μελέτη έγκρισης προς την αρμόδια υπηρεσία της αποκεντρωμένης διοίκησης, αλλά για την περιοχή των διακοσίων ογδόντα τριών στρεμμάτων, που δεν είναι σε καθεστώς προστασίας, δηλαδή «NATURA», δεν έχουμε ακόμα λάβει καμμία μελέτη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Εμείς, αυτό που μπορούμε να σας πούμε τώρα είναι ότι ο φορέας του έργου έχει υποβάλει αιτήματα περιβαλλοντικής ανανέωσης και τροποποίησης των προηγούμενων ΑΕΠΟ, τα οποία αξιολογούνται ως εξής…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Υπουργέ.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ολοκληρώνω, κύριε Πρόεδρε.

Στο Καλαμάκι ο φάκελος υποβλήθηκε στις 31-10-2015 και ο έλεγχος πληρότητας έληξε. Άρα, ο φάκελος είναι πλήρης και μαζεύουμε γνωμοδοτήσεις. Η ολοκλήρωση της πληρότητας έγινε στις 25 Ιουλίου. Στο Νεοχώρι, ο φάκελος υποβλήθηκε στις 10-11-2016 και βρίσκεται ακόμα στον έλεγχο πληρότητας. Δεν έχει ολοκληρωθεί ακόμα ο έλεγχος πληρότητας. Στη δεύτερη τοποθέτησή μου θα σας δώσω στοιχεία σχετικά με το πώς προχωρούν οι διαδικασίες.

Πάντως, αυτό που διαπιστώνω εισαγωγικά είναι ότι έχουμε εκπρόθεσμη υποβολή αιτήσεων μετά από λήξη αδειοδοτήσεων, ενώ δεν υπήρχαν καν νομικές μορφές και, επιτέλους, οργανώνονται σε παραγωγικούς συνεταιρισμούς. Από την πλευρά του δήμου ή των παραγωγών έχουμε μόνο μία από τις τρεις περιοχές στο στάδιο αδειοδότησης. Αυτή είναι η κατάσταση.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπουκώρο, έχετε τον λόγο για τη δευτερολογία σας.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, θα μου επιτρέψετε να επισημάνω ότι δεν προσφέρει απολύτως τίποτα στην κατεύθυνση της αντιμετώπισης των προβλημάτων, το να ανατρέχουμε τι έγινε στο παρελθόν. Χρήσιμες είναι οι ιστορικές αναδρομές, αλλά με το καθεστώς που ίσχυε και το οποίο περιγράψατε, όλοι αυτοί οι άνθρωποι εργάζονταν και πήγαιναν ένα εισόδημα στην οικογένειά τους, προσφέροντας παράλληλα στην τοπική και εθνική οικονομία, διότι το συγκεκριμένο προϊόν είναι και εξαγώγιμο, όπως θέλω να σας πληροφορήσω.

Όλα αυτά που είπατε είναι γνωστά στους παραγωγούς, κύριε Υπουργέ, και το επεσήμανα. Το αν ο δήμος έχει αδυναμία να καταβάλει το αντίτιμο των μελετών, αυτό προκαλεί μια καθυστέρηση, γιατί και οι μελετητές, όπως ξέρετε και από το επαγγελματικό σας αντικείμενο, δεν παραδίδουν μελέτες χωρίς να έχουν πληρωθεί. Όλα αυτά είναι ζητήματα υπαρκτά. Δεν λύνουν, όμως το πρόβλημα.

Οι λατόμοι του νότιου Πηλίου διατρανώνουν ένα συγκεκριμένο αίτημα. Είναι φωνή απόγνωσης το αίτημα αυτό. Απευθύνονται σε εσάς, κύριε Υπουργέ, ζητώντας να διερευνήσετε τη δυνατότητα παράτασης, έστω και για λίγους μήνες, των παλαιών όρων, προκειμένου να εξακολουθήσουν να εργάζονται. Έχουν μείνει με μηδενικά εισοδήματα στους οικογενειακούς τους προϋπολογισμούς.

Κατά δεύτερον, αφού οι μηνύσεις έχουν υποβληθεί και τα πρόστιμα θα υποβληθούν, σε αυτό το μεσοδιάστημα, που δεν υπάρχει νομικό πλαίσιο, να εξαντλήσετε τις δυνατότητες παρέμβασής σας προς την Επιθεώρηση Μεταλλείων Βορείου Ελλάδας, ώστε να ακυρωθούν όλες αυτές οι –εντός ή εκτός εισαγωγικών- «διώξεις», προκειμένου οι άνθρωποι, εκτός από την αναδουλειά και την ανεργία, να μην έχουν να αντιμετωπίσουν και τον κίνδυνο τόσο αυστηρών προστίμων.

Τα αιτήματα είναι δύο και πολύ συγκεκριμένα. Κανένας δεν παραβλέπει τη σημασία της σύστασης των συνεταιρισμών που έγιναν, κύριε Υπουργέ. Επιτέλους, ολοκληρώθηκαν. Κανένας δεν παραβλέπει την αναγκαιότητα εκπόνησης περιβαλλοντικών και άλλων μελετών, αλλά στο σημείο αυτό υπογραμμίζω –με έντονο ύφος- ότι δεν ευθύνονται οι παραγωγοί για το γεγονός ότι καθυστερούν οι μελέτες. Μπορεί να ευθύνονται οι υπηρεσίες του Υπουργείου, ο δήμος, η Επιθεώρηση ή χίλιες δυο άλλες υπηρεσίες.

Οι άνθρωποι βρίσκονται στα όρια της απόγνωσης, γι’ αυτά τα δύο συγκεκριμένα αιτήματα, δηλαδή για την ολιγόμηνη έστω παράταση και των παλαιών όρων και για τη διευθέτηση του ζητήματος των μηνύσεων και των προστίμων.

Διότι οι άνθρωποι εκεί έγιναν αποδέκτες μηνύσεων και θα γίνουν και αποδέκτες προστίμων, γιατί πήγαν να δουν τα μηχανήματά τους στον χώρο εξόρυξης, γιατί πήγαν να μαζέψουν εξορυγμένο υλικό, που είχε εξορυχθεί πριν από την απαγόρευση.

Αυτά τα ζητήματα σάς ζητούν να αντιμετωπίσετε, γιατί είναι ζητήματα επιβίωσης για εκατοντάδες οικογένειες, κύριε Υπουργέ. Θα ήθελα να ακούσω μια απάντηση γι’ αυτά τα δύο συγκεκριμένα αιτήματα μιας τοπικής κοινωνίας, που πένεται κυριολεκτικά.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ορίστε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Είναι γεγονός ότι πρέπει να ολοκληρώσουμε αυτή τη συζήτηση. Επαναλαμβάνετε το αίτημα, το οποίο έχει τεθεί. Να δούμε, όμως, λιγάκι ποια είναι τα όρια που μας δίνει και η ελληνική νομοθεσία.

Έχουμε, λοιπόν, περιβαλλοντικές μελέτες που έληξαν και σε μια περιοχή προστασίας της φύσης, σε περιοχή του δικτύου «NATURA». Δεν επιτρέπεται σε κανέναν Υπουργό, σε οποιονδήποτε από εμάς, να ανανεώσει και να δώσει παράταση σε άδεια που έχει λήξει.

**ΧΡΗΣΤΟΣ ΜΠΟΥΚΩΡΟΣ:** Ας βοηθήσει στην έκδοση των καινούργιων. Να πιέσετε για την έκδοση των καινούργιων.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Επιτρέψτε μου να σας πω. Και μάλιστα, παράταση σε άδεια, η οποία έχει λήξει και η αίτηση ανανέωσής υποβλήθηκε εκπρόθεσμα. Διότι ο νομοθέτης έχει προβλέψει τι πρέπει να κάνουμε σε αυτές τις διαδικασίες. Υπάρχει ήδη το θεσμικό πλαίσιο.

Η υποχρέωση, λοιπόν, είναι να υποβληθεί αίτημα τροποποίησης, η οποία υποβλήθηκε τελικά, να υπάρχει νομικό σώμα, φορέας, που να μπορεί να το υλοποιήσει και να ακολουθήσουμε τις διαδικασίες της εκπρόθεσμης που θέλει και τη συνεδρίαση του ΚΕΣΠΑ. Τι μπορούμε να κάνουμε εμείς, για να βοηθήσουμε;

Στο Νεοχώρι, λοιπόν, που η κατάσταση είναι ώριμη, εγώ μπορώ να δεσμευτώ ότι, αφού έχει γίνει ο έλεγχος πληρότητας, μπορεί μετά το Πάσχα να συνεδριάσει το Κεντρικό Συμβούλιο Περιβαλλοντικής Αδειοδότησης, το ΚΕΣΠΑ, που απαιτείται στις εκπρόθεσμες, και να προχωρήσουμε άμεσα, για να βοηθήσουμε τους συμπολίτες μας.

Αυτό είναι στο όριο, που μας δίνει το θεσμικό πλαίσιο. Μπορούμε να το ζητήσουμε από τις υπηρεσίες να υπάρχουν εισηγήσεις αυτές τις ημέρες, να ολοκληρωθούν τη Μεγάλη Εβδομάδα, για να μπορέσει να κάνει συνεδρίαση το ΚΕΣΠΑ.

Και θα έλεγα ότι, αν τα πράγματα λειτουργήσουν καλά, εγώ θα ζητήσω να τελειώσει ο έλεγχος πληρότητας και για την άλλη περιοχή…

**ΧΡΗΣΤΟΣ ΜΠΟΥΚΩΡΟΣ:** Για τη Συκή.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Όχι, για τη Συκή νομίζω ότι δεν είναι δυνατόν. Συγγνώμη, μάλλον τα έχουμε πει λανθασμένα.

**ΧΡΗΣΤΟΣ ΜΠΟΥΚΩΡΟΣ:** Για το Καλαμάκι.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Στο Καλαμάκι, όπου υπάρχει ωριμότητα και ο έλεγχος πληρότητας, να πάμε σε συνεδρίαση αμέσως μετά το Πάσχα. Και στο Νεοχώρι νομίζω ότι μπορούμε να ζητήσουμε από τις υπηρεσίες -το κάνουμε και από εδώ δημόσια- να τελειώσουν τη διαδικασία της πληρότητας των γνωμοδοτήσεων και να χρησιμοποιήσουμε τις σαράντα πέντε ημέρες που μας δίνει ο νόμος, για να μπορέσουμε να συνεδριάσουμε περίπου τον Ιούνιο. Γιατί πρέπει να γνωμοδοτήσουν οι υπηρεσίες. Στο Καλαμάκι αυτό μπορεί να γίνει νωρίτερα.

**ΧΡΗΣΤΟΣ ΜΠΟΥΚΩΡΟΣ:** Στη Συκή;

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Στη Συκή, σας επαναλαμβάνω ότι δεν έχει υποβληθεί σε εμάς ούτε αίτηση τροποποίησης ούτε εκπρόθεσμη για τα διακόσια ογδόντα τόσα στρέμματα. Και μου κάνει και ιδιαίτερη εντύπωση.

Στην περιοχή δεν υπάρχει τίποτα ούτε μελέτη ούτε φορέας ούτε αίτηση, παρά μόνο μία αίτηση για έναν μικρό χώρο στην αποκεντρωμένη, το οποίο είναι τελείως διαφορετικό από το θέμα που συζητάμε. Μάλιστα, ο μεγάλος χώρος στη Συκή δεν είναι καν στην περιοχή «NATURA». Και ίσως θα έπρεπε να προχωρήσουμε από εκεί που έχει περισσότερες δυνατότητες, αλλά δεν έχει έρθει κανένα αίτημα.

Αυτά που μου θέτετε εσείς σήμερα, ακόμη και για την παράταση, δεν μου έχουν έρθει ως αίτημα. Δεν έχει έρθει στο Υπουργείο ως αίτημα κάτι τέτοιο. Κατατίθεται τώρα εδώ στην Αντιπροσωπεία, αλλά δεν υπάρχει φάκελος, δεν υπάρχει έργο, δεν υπάρχει φορέας. Δεν θα μπορούσε κάποιος Υπουργός να πει: Δίνω άδεια σε κάτι να εξελίσσεται, το οποίο δεν είναι καν περιγεγραμμένο ούτε ως περίγραμμα χώρου ούτε ως δραστηριότητα ούτε ποιος το αιτείται. Είναι αδύνατο.

Εγώ, λοιπόν, αυτό που ζητώ εδώ, δημόσια από όλους -και τους Βουλευτές του Νομού και πάνω απ’ όλα, την τοπική κοινωνία, η οποία είναι υπεύθυνη για τα θέματα τοπικής ανάπτυξης- είναι να προνοήσει και να τροφοδοτήσει την πολιτεία -εμάς, δηλαδή- με μια πρόταση. Και να έρθει από το δημοτικό συμβούλιο η πρόταση των περιοχών, των φορέων, των συνεταιρισμών, των μελετών, για να προχωρήσουμε κι εμείς και να στηρίξουμε την τοπική κοινωνία. Διότι, αν όλα αυτά δεν έχουν έρθει δομημένα και ολοκληρωμένα εκ μέρους του εγγύτερου στον πολίτη φορέα που είναι ο δήμος, εμείς δεν μπορούμε να στηρίξουμε την τοπική ανάπτυξη με άλλον τρόπο. Ευχαριστώ για τη δική σας αίτηση. Δεν έχει έρθει καν γραπτά αυτό, το οποίο εσείς καταθέτετε.

Εμείς, λοιπόν, εκεί που έχει κατατεθεί μελέτη, μετά το Πάσχα, την πρώτη τουλάχιστον στο Καλαμάκι θα την ολοκληρώσουμε. Να δούμε και μέχρι την αρχή του καλοκαιριού και το Νεοχώρι. Για τη Συκή περιμένω προτάσεις. Είμαστε στη διάθεση, προφανώς, και τη δική σας και των τοπικών φορέων…

**ΠΡΟΕΔΡΕΥΩΝ (Νικήτας Κακλαμάνης):** Κατανοητά όλα.

Οι δύο περιοχές, κύριε Μπουκώρο, δρομολογούνται. Στην άλλη περιοχή αναλάβετε με τους συναδέλφους σας πρωτοβουλία, γιατί τυπικά πρέπει να πάει ένα αίτημα.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Πάμε τώρα στην έκτη με αριθμό 661/28-3-2017 επίκαιρη ερώτηση δεύτερου κύκλου της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Περιβάλλοντος και Ενέργειας,με θέμα αντιτίθενται τοπικές κοινότητες του Δήμου Ιεράς Πόλεως Μεσολογγίου στην κατασκευή μονάδων παραγωγής ηλεκτρικής ενέργειας από βιορευστά.

Κύρια Τριανταφύλλου, ορίστε.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κύριε Πρόεδρε.

Μιλάμε για τη λειτουργία τεσσάρων μονάδων παραγωγής ηλεκτρικής ενέργειας από βιορευστά, δηλαδή μονάδες βιοαερίου από επεξεργασμένα τηγανέλαια, οι οποίες θα λειτουργήσουν εντός των ορίων του Δήμου Ιεράς Πόλεως Μεσολογγίου, εντός ευρύτερης περιοχής του Εθνικού Πάρκου της Λιμνοθάλασσας Μεσολογγίου, σε γειτονική περιοχή προστατευόμενη από τη Συνθήκη Ραμσάρ και εντός ζώνης υψηλής γεωργικής παραγωγικότητας.

Το ιστορικό έχει ως εξής: Τον Αύγουστο του 2016 εγκρίθηκαν οι περιβαλλοντικοί όροι –οι οποίοι, σημειωτέον, τροποποιήθηκαν τρεις φορές, με την πρώτη αίτηση το 2014- από την Αποκεντρωμένη Διοίκηση Δυτικής Ελλάδας.

Τον Οκτώβρη του 2016, η Διεύθυνση Δόμησης του Δήμου της Ιεράς Πόλης του Μεσολογγίου ενέκρινε τις άδειες δόμησης, χωρίς να γίνει αντιληπτό ούτε από την τοπική κοινωνία φυσικά, αλλά ακόμα ούτε από εκπροσώπους του δημοτικού συμβουλίου, όπως ακούστηκε στο πρόσφατο δημοτικό συμβούλιο στο τέλος Μαρτίου.

Εν πάση περιπτώσει, όλα αυτά έγιναν γνωστά. Νομίζω ότι είναι σημαντικό αυτό που ρωτάμε. Κατ’ αρχάς, πρέπει να πούμε ότι είναι σημαντικό ότι αλλάζει το είδος του έργου. Θα πρέπει να το λάβουμε υπ’ όψιν μας. Δηλαδή, τα έργα αρχικά κατατάσσονταν στην ομάδα 10: «Ανανεώσιμες Πηγές Ενέργειας», Α2 υποκατηγορία, αλλά άλλαξαν ύστερα από τις διαδοχικές τροποποιήσεις –τρεις, όπως είπα προηγουμένως- τον αύξοντα αριθμό τους, το είδος τους, δηλαδή, και έτσι κατέληξαν σε ομάδες ηλεκτροπαραγωγής από σταθμούς βιορευστών και βιοκαυσίμων.

Έχει σημασία να πούμε, επίσης, ότι στις αρχικές μελέτες που κατατέθηκαν στον φορέα διαχείρισης, στην περιγραφή των εναλλακτικών λύσεων –και είναι σημαντικό, για να δούμε και τη νομοθεσία- πρώτον, δεν αναφέρθηκαν και πολύ περισσότερο, δεν εξετάστηκαν καν εναλλακτικές θέσεις, δεύτερον, γραφόταν ρητά πως επιλέχθηκαν οι συγκεκριμένες θέσεις, διότι βρίσκονταν κοντά στην παραγωγή της πρώτης ύλης -θα πούμε και στη δευτερολογία πως αυτή η πρώτη ύλη, βέβαια, εκλείπει, αφού τα τηγανέλαια ή όποια άλλα, θα έρχονται από το εξωτερικό- και, τρίτον, για τη μηδενική λύση αναφερόταν ότι η μη υλοποίηση του έργου οδηγεί στη μη αξιοποίηση μίας πρώτης ύλης, που σήμερα δύσκολα διατίθεται για άλλους σκοπούς.

Έτσι φθάνουμε, όπως είπα, στις τελικές εγκρίσεις από την αποκεντρωμένη διοίκηση. Πρέπει να πούμε ότι ουσιαστικά, δεν γίνεται τίποτα γνωστό στην τοπική κοινωνία. Τίθενται και τα δύο ερωτήματα που σας καταθέτω και στην επίκαιρη ερώτηση, αν δηλαδή αυτή η ανάπτυξη σταθμών παραγωγής ηλεκτρικής ενέργειας από βιορευστά συμβαδίζει με το περιβαλλοντικό και το παραγωγικό πρότυπο της περιοχής –θα πούμε περισσότερα στη δευτερολογία- και αν κρίνετε επαρκή τον βαθμό και τον τρόπο ενημέρωσης και συμμετοχής των τοπικών κοινωνιών και των πολιτών.

Τέλος, αυτός ο τρόπος παραγωγής ηλεκτρικής ενέργειας συμβάλλει στην απεξάρτηση από τα ορυκτά και εισαγόμενα καύσιμα; Δηλαδή, αυτή η ανάπτυξη ηλεκτροπαραγωγής συμβάλλει στην ενεργειακή απεξάρτηση;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Ορίστε, κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κυρία Τριανταφύλλου, ευχαριστώ πάρα πολύ για την ευκαιρία που μου δίνετε να ανοίξουμε αυτήν την πολύ σημαντική συζήτηση, την οποία δεν έχουμε πολλές φορές την ευχέρεια να κάνουμε εδώ στο Κοινοβούλιο.

Θα μου επιτρέψετε στο πρώτο κομμάτι να πω κάποια γενικότερα πράγματα για τα βιορευστά και την αξιοποίηση των ΑΠΕ, που είναι ένα θέμα πάρα πολύ σημαντικό και ίσως για το συγκεκριμένο της περιοχής σας να αναφερθούμε λίγο πιο αναλυτικά στο δεύτερο κομμάτι, γιατί καλό θα είναι να μη γίνονται παρεξηγήσεις στο επίπεδο της ενεργειακής πολιτικής και της περιβαλλοντικής ασφάλειας.

Εδώ, λοιπόν, ως εναρκτήρια δήλωση, θα πρέπει να πω ότι η αξιοποίηση των εναλλακτικών καυσίμων, της βιομάζας, των βιορευστών, του βιοαερίου και γενικότερα η αξιοποίηση των ανανεώσιμων πηγών ενέργειας αποτελεί ενεργειακά στρατηγική προτεραιότητα για τη χώρα μας. Αυτό συνηγορεί, αν θέλετε και προς την περιβαλλοντική πολιτική, γιατί συμμετέχουν, με πάρα πολύ σημαντικό ποσοστό, στην πρόληψη του φαινομένου της κλιματικής αλλαγής, στη μείωση των εκπομπών αερίου του θερμοκηπίου, αλλά ταυτόχρονα, μας δίνουν τη δυνατότητα να δημιουργήσουμε τοπικές μονάδες ηλεκτρικής ενέργειας, οι οποίες είναι συμπληρωματικές. Ολοκληρώνουμε το δίκτυο παραγωγής ηλεκτρικής ενέργειας της χώρας μας, δίνουμε μία αποκεντρωμένη διάσταση και μάλιστα, με εναλλακτικά οικονομικά και επιχειρηματικά σχήματα, αλλά και με κοινωνικούς συνεταιρισμούς στην παραγωγή ηλεκτρικής ενέργειας. Συμπληρώνουν, δηλαδή, το δυναμικό. Μας βοηθούν να απεξαρτηθούμε από τα ορυκτά καύσιμα και παράλληλα, τροφοδοτούν και δίνουν θέσεις εργασίας στην ελληνική επικράτεια.

Μάλιστα, στη δική σας περίπτωση τη δική, δηλαδή των βιορευστών, της βιομάζας και του βιοαερίου, επειδή αυτές οι μονάδες λειτουργούν συμπληρωματικά προς τις αγροτικές καλλιέργειες, δίνουν τη δυνατότητα στους αγρότες να έχουν συμπληρωτικά εισοδήματα, αλλά σε κάθε περίπτωση, να έχουν μονάδες που να παραλαμβάνουν τα απόβλητά τους, έτσι ώστε αυτά να μην καίγονται στα χωράφια, να μην καταλήγουν στα κανάλια και στους ανοικτούς αγωγούς, να μη ρυπαίνουν το περιβάλλον και να μη δημιουργούν δευτερογενή προβλήματα.

Άρα, εισαγωγικά, σαφέστατα μας βρίσκετε υπέρ της αξιοποίησης και παραγωγής ενέργειας από μονάδες βιορευστών, από μονάδες βιομάζας και από μονάδες βιοαερίου, γιατί λειτουργούν και προς την επίλυση άλλων περιβαλλοντικών προβλημάτων.

Στην επικράτεια της χώρας μας δεν έχουμε πολλές τέτοιες μονάδες. Έχουμε λίγες. Μια πρώτη καταγραφή, που έχω στα χέρια μου, φτάνει μέχρι τις δεκαέξι. Πρέπει να σας ομολογήσω ότι υπάρχουν ομάδες εργασίας στο Υπουργείο που επεξεργάζονται νέα πολιτική για τα θέματα αυτά, πιο εξιδεικευμένη, ίσως και για να επιταχύνουμε τέτοιες επενδύσεις, και για βιορευστά και για βιομάζα και βιοαέρια.

Κάτι, όμως, που εισαγωγικά θέλω να διευκρινίσουμε, είναι ότι εμείς βλέπουμε αυτές τις μονάδες συνδεμένες με το τοπικό προϊόν και την τοπική ανάπτυξη. Είναι μονάδες, δηλαδή, που πρέπει να αναγνωρίζουν τι δραστηριότητα έχουμε στην περιοχή, να αξιοποιούν τους πόρους αυτής της δραστηριότητας. Διότι δεν μπορεί, παραδείγματος χάριν, σε μια περιοχή που δεν έχει δάση να υπάρχουν μονάδες επένδυσης από υπολείμματα δασικής καλλιέργειας. Πρέπει να είναι συνδεδεμένες με το τοπικό προϊόν, γιατί ταυτόχρονα αποτελούν και πρόληψη απόρριψης αποβλήτων, αν θέλετε.

Στη δική σας περίπτωση πρέπει να ομολογήσουμε ότι έχουμε τέσσερις μονάδες, οι οποίες φαίνεται ότι είναι κοινής ιδιοκτησίας και κοινής αφετηρίας. Κάποιες από αυτές χωροθετούνται σε γειτονικά αγροτεμάχια. Ουσιαστικά, υποκρύπτουν και μια κατάτμηση της μονάδας. Όλες είναι αδειοδοτημένες στο όριο της συγκεκριμένης μεθόδου αδειοδότησης, ώστε να μην έρθουν ως μεγαλύτερες στο Υπουργείο. Είναι και οι τέσσερις σε περιοχή που είναι σε καθεστώς προστασίας, όπως και η προηγούμενη περιοχή που συζητούσαμε. Άρα, έχει ιδιαίτερα χαρακτηριστικά και εδώ πλέον έχει και μια υποχρεωτική σύνδεση με το τοπικό προϊόν. Δεν μπορούμε, δηλαδή, σε μια περιοχή προστασίας της φύσης να φέρουμε μονάδα που θα μπορούσε να γίνει οπουδήποτε αλλού στην Ελλάδα και να μη συνδέεται με το τοπικό προϊόν. Διότι είμαστε και στην περιοχή της λιμνοθάλασσας του Μεσολογγίου, μια περιοχή μεγάλης αξίας και περιβαλλοντικής και οικονομικής και τοπικής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Εξ αυτού, πρέπει να επιβεβαιώσω εισαγωγικά –και θα κλείσω εδώ, για να σας δώσω τον λόγο- ότι πράγματι, με μια περίεργη διαδρομή, οι μονάδες αυτές τέσσερις φορές τροποποιήθηκαν, σε σχέση με την αρχική τους αδειοδότηση -η οποία έτσι και αλλιώς σας είπα ότι είχε ιδιαίτερα χαρακτηριστικά, μιας και ήταν γειτονικά οικόπεδα- στο όριο της δυναμικότητας, που θα μπορούσε να έρθουν στο Υπουργείο ως ενιαία μονάδα λίγο μεγαλύτερης δυναμικότητας.

Θα ακούσω και τη δική σας δευτερολογία και θα σας πω τα δικά μου συμπεράσματα στο τέλος.

**ΠΡΟΕΔΡΕΥΩΝ (Νικήτας Κακλαμάνης):** Κυρία Τριανταφύλλου, έχετε τον λόγο.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κύριε Πρόεδρε.

Πράγματι, νομίζω ότι ο κύριος Υπουργός έδωσε αρκετές πάσες, αλλά θα πω και εγώ κάποια πράγματα. Έχει μεγάλο ενδιαφέρον αυτή η κουβέντα. Έχει ουσιαστικό ενδιαφέρον και για την ενεργειακή απεξάρτηση, αλλά και για την ίδια την παραγωγική διαδικασία.

Το λέω αυτό, κύριε Υπουργέ, γιατί, κατά την άποψή μου, οι έννοιες της οικολογίας και του πολιτισμού, οι τομείς αυτοί, επί πολλά τελευταία χρόνια ήταν μια καλή αφετηρία «για μπίζνα», θα μου επιτρέψετε την έκφραση.

Ας πάμε, όμως, στις συγκεκριμένες μονάδες και στο συγκεκριμένο σημείο, στον συγκεκριμένο τόπο. Κατ’ αρχάς, το πρώτο πράγμα είναι ότι μιλάμε για ενημέρωση, χωρίς ενημέρωση. Οι τέσσερις αυτές μονάδες αδειοδοτήθηκαν, χωρίς καμμία γνωμοδότηση, κανενός συλλογικού φορέα της τοπικής αυτοδιοίκησης πρώτου ή δεύτερου βαθμού. Δεν ήξερε κανένας τίποτα.

Όπως είπα και στην πρωτολογία μου, το 2014 πήγαν στην Επιτροπή Περιβάλλοντος της Περιφέρειας, αναβλήθηκε η συζήτηση και δεν ξαναέγινε ποτέ. Άρα, δεν έγινε τίποτα.

**ΠΡΟΕΔΡΕΥΩΝ (Νικήτας Κακλαμάνης):** Ποιας περιφέρειας, της αιρετής ή της αποκεντρωμένης;

**ΜΑΡΙΑ ΤΡΙΑΝΤΑΦΥΛΛΟΥ:** Της αποκεντρωμένης, κύριε Πρόεδρε.

Υπάρχει από τον φορέα διαχείρισης έγκριση επί της μελέτης περιβαλλοντικών επιπτώσεων για μονάδα επεξεργασίας αγροτικών υπολειμμάτων προς παραγωγή βιοαερίου και μονάδα ηλεκτροπαραγωγής από βιοαέριο 0,7 κιλοβατώρες. Έγινε, όμως, αλλαγή έργου στο δεύτερο σημείο που πάμε τώρα, σε αυτές τις τρεις τροποποιήσεις, που σημαίνουν αλλαγή στο περιεχόμενο του έργου, χωρίς από εκεί και πέρα να υπάρξει κάποια άλλη μελέτη -εννοώ περιβαλλοντικών επιπτώσεων- μετά τις τρεις τροποποιήσεις.

Ο φορέας διαχείρισης την πρώτη φορά που γνωμοδότησε θετικά ζήτησε δύο προϋποθέσεις. Ζήτησε μελέτη διασποράς ρύπων, την οποία δεν τη δίνουν για κάθε μια ξεχωριστά από τις μονάδες. Ζήτησε και ορνιθολογική μελέτη, της οποίας αγνοείται η τύχη της. Δηλαδή, στο πρόσφατο δημοτικό συμβούλιο, όπου ήταν ο φορέας διαχείρισης, είπε ότι εμείς δεν έχουμε δει ποτέ τέτοια μελέτη, δεν ξέρουμε αν υπάρχει κλπ..

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα μου επιτρέψετε, με μια ανοχή, να ολοκληρώσω. Ευχαριστώ πολύ, κύριε Πρόεδρε.

Επιπλέον, ο φορέας διαχείρισης σε μια πρόσφατη ανακοίνωσή του -και πρέπει να το ακούσουμε αυτό- διατυπώνει επίσημα τις επιφυλάξεις του για τη συμβατότητα των εν λόγω μονάδων, όπως αυτές τροποποιήθηκαν, ως προς την ευαισθησία των προστατευμένων αντικειμένων του εθνικού πάρκου. Αυτή είναι η πιο πρόσφατη δήλωση του φορέα διαχείρισης. Θα πρέπει να σας πω ότι αμέσως μετά το δημοτικό συμβούλιο, ο φορέας διαχείριση συνεδρίασε και θα βγάλει και εκ νέου απόφαση.

Υπάρχει, λοιπόν, μία τουλάχιστον, έωλη διαδικασία. Εδώ θα πρέπει να πούμε ότι εκλείπει ο λόγος της εγκατάστασης αυτών των μονάδων εκεί. Από τη στιγμή, λοιπόν, που δεν έχουμε βιοαέριο, δηλαδή δεν θα καίγονται τα υπολείμματα των αγροτών κλπ., δεν καταλαβαίνω γιατί θα πρέπει να είναι εκεί –και είναι κάτι που ειπώθηκε από όλους τους εκπροσώπους στο δημοτικό συμβούλιο, αλλά και από όλους τους εκπροσώπους των τοπικών κοινωνιών- αφού η πρώτη ύλη θα έρχεται από το εξωτερικό. Προσέξτε. Μιλάμε για φορτηγά τα οποία θα μεταφέρουν έξι χιλιάδες τόνους ετησίως υλικά. Αυτό να το κρατήσουμε, γιατί θα μιλήσουμε.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Επίσης, είπα ότι δεν περιγράφεται εναλλακτική θέση. Δηλαδή, εάν μιλήσουμε γι’ αυτό που είπατε πριν και εσείς για τα βιορευστά, εάν θέλεις να τα συνδέσεις με την παραγωγή –το κατανοώ- τότε πράγματι συζητάμε για τις ΑΠΕ. Όταν, όμως, έρχεται το κοντέινερ και αδειάζει τα βιορευστά κάπου, δεν καταλαβαίνω ποια είναι η σύνδεση με το τοπικό προϊόν και τι σχέση μπορεί να έχει αυτό με οποιαδήποτε παραγωγική διαδικασία.

Και βεβαίως, υπάρχει και περιβαλλοντική επιβάρυνση από την αλλαγή του έργου. Εδώ θα πρέπει να σας πω το εξής: Βρίσκοντας και διαβάζοντας διάφορα, θα πρέπει να πούμε ότι τα τηγανέλαια αποτελούν ΑΠΕ; Γιατί, σύμφωνα με την οδηγία της Ευρωπαϊκής Ένωσης, δεν αποτελούν ανανεώσιμη πηγή ενέργειας. Αποτελούν πηγή ενέργειας, αφού ανακυκλωθούν με κατάλληλες διεργασίες. Δεν είναι, όμως, μέσα στις ανανεώσιμες πηγές ενέργειας.

Και βέβαια, ένα πάρα πολύ σημαντικό που πρέπει να ειπωθεί, πρόκειται για γη υψηλής παραγωγικότητας. Εκείνη η περιοχή είναι ο ένας από τους δύο εύφορους κάμπους στην Αιτωλοακαρνανία, ο κάμπος του Ευηνοχωρίου και έχει τη μεγαλύτερη στρεμματική απόδοση στην Ελλάδα. Και τα προϊόντα που παράγονται εκεί, εάν γίνουν αυτές οι μονάδες παραγωγής, αυτό που καταλαβαίνω εγώ είναι ότι τέλειωσαν. Υπάρχουν εκτεταμένες καλλιέργειες, υπάρχουν βρώσιμες ελιές, υπάρχουν υδροπονικές καλλιέργειες, κλπ.. Εφ’ όσον θα υπάρχουν ρύποι, δεν θα υπάρχουν επιπτώσεις πάνω σε αυτές τις καλλιέργειες ή στα ζώα που υπάρχουν εκεί;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Νικήτας Κακλαμάνης):** Κλείστε, παρακαλώ, κυρία Τριανταφύλλου.

**ΜΑΡΙΑ ΤΡΙΑΝΤΑΦΥΛΛΟΥ:** Τελειώνω, κύριε Πρόεδρε, και ευχαριστώ πολύ για την ανοχή.

Τελειώνοντας, θα ήθελα να ρωτήσω, επίσης, σε ποιες περιοχές και σε ποιες περιοχές γης υψηλής παραγωγικότητας έχουν επιτραπεί και έχουν υλοποιηθεί τέτοιες ΑΠΕ;

Και βέβαια, όταν μιλάμε για θέσεις εργασίας –μιας και το αναφέρατε, γιατί μιλάμε γύρω στις τριάντα πέντε θέσεις εργασίας, εάν θυμάμαι καλά- έχει μεγάλο ενδιαφέρον να δούμε από το Υπουργείο Αγροτικής Ανάπτυξης πόσες εργατοώρες και πόσοι εργαζόμενοι θα χαθούν από τις αντίστοιχες καλλιέργειες.

Και βέβαια, εάν θέλουμε να μιλάμε για την παραγωγική ανασυκγκρότηση, που είναι το πιο σημαντικό επίδικο και μάλιστα είναι ένα μεγάλο και σύνθετο ζήτημα και ένα ουσιαστικό ζήτημα μετάβασης στη διέξοδο, θα πρέπει να πούμε πώς θα γίνει αυτό. Συγγνώμη για την μεγάλη καθυστέρηση…

**ΠΡΟΕΔΡΕΥΩΝ (Νικήτας Κακλαμάνης):** Έχει μεγάλο ενδιαφέρον το θέμα γι’ αυτό σας αφήνω. Όμως, πρέπει να κλείσετε.

**ΜΑΡΙΑ ΤΡΙΑΝΤΑΦΥΛΛΟΥ:** Σας ευχαριστώ πάρα πολύ για την ανοχή.

Το χρέος δεν θέριεψε μόνο από λογιστικές κομπίνες. Το χρέος θέριεψε μέσα από πολιτικές επιλογές. Έχει, λοιπόν, πολύ μεγάλη σημασία αυτή η κουβέντα. Και εάν θέτουμε την αυτάρκεια, την επάρκεια, την αυτοδυναμία στον γεωργικό τομέα, στον κτηνοτροφικό τομέα, γενικά στην παραγωγή, τότε νομίζω ότι θα πρέπει να προχωρήσουμε σε αυτό.

Παντού αναβλύζουν νέες δυνατότητες και αξιόλογο μορφωτικά ανθρώπινο δυναμικό.

**ΠΡΟΕΔΡΕΥΩΝ (Νικήτας Κακλαμάνης):** Κυρία συνάδελφε, με συγχωρείτε, αλλά δεν μπορούμε να συνεχίσουμε άλλο. Πρέπει να κλείσετε.

**ΜΑΡΙΑ ΤΡΙΑΝΤΑΦΥΛΛΟΥ:** Ένα μόνο θέμα, το τελευταίο πραγματικά. Το Υπουργείο πρέπει να βοηθήσει, γιατί ο κοινοβουλευτικός έλεγχος, κατά την άποψή μου, δεν μπορεί να είναι μόνο διεκπεραιωτικός. Εγώ ζητώ από τον Υπουργό να ενσκήψει στο πρόβλημα, να ελέγξει τα πάντα. Κατανοώ ότι υπάρχει νομοθεσία και ότι υπάρχουν περιθώρια. Πρέπει ωστόσο να δώσουμε ουσιαστικά τη δυνατότητα για άλλου τύπου ενεργή συμμετοχή στους πολίτες.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ολοκληρώνοντας, κυρία Τριανταφύλλου, και εγώ να πω ότι, πράγματι, ελέγξαμε τις τέσσερις αδειοδοτήσεις, οι οποίες δόθηκαν, οι οποίες στην αρχή ήταν για μονάδες αεριοποίησης, gasification, δηλαδή, και παραγωγή ηλεκτρικής ενέργειας από εκεί. Στη συνέχεια, τροποποιούνται από αεριοποίηση και οι τέσσερις, οι οποίες είναι στην ίδια περιοχή -είναι πολύ κοντά τα αγροτεμάχια- και γίνονται για βιορευστά. Στη συνέχεια, έρχεται δεύτερη τροποποίηση και καταργείται η μονάδα αγροτικών υπολειμμάτων, όπου εδώ προκύπτει ένα βασικό θέμα:

Εμείς –όχι εμείς, γιατί ήταν άλλου επιπέδου η αδειοδότηση, ήταν της αποκεντρωμένης αυτοδιοίκησης- ως πολιτεία συνολικά, αδειοδοτήσαμε κάποιες μονάδες για αξιοποίηση αγροτικών υπολειμμάτων, αλλά μετά από δύο τροποποιήσεις καταργήθηκαν τα αγροτικά υπολείμματα. Άρα, δεν ανταποκρίνονται στην ανάγκη της τοπικής περιοχής. Και στο τέλος, έρχονται και ξανατροποποιούνται. Και μάλιστα, όλες οι τροποποιήσεις είναι την ίδια ημερομηνία και στις τέσσερις μονάδες.

Τι ακριβώς έγινε και αυτό να το δούμε στο θεσμικό πλαίσιο, κύριε Πρόεδρε; Με τροποποιήσεις αλλάζει η ουσία της μονάδας, χωρίς κανείς να ενημερώνεται γι’ αυτό. Δηλαδή, η διαδικασία διαβούλευσης και γνωμοδότησης των φορέων –και δεν το λέω μόνο για τον πολίτη, το λέω και για τους φορείς- δεν δίνεται η δυνατότητα να γίνει από κανέναν.

Το αποτέλεσμα είναι ότι εμείς συλλέξαμε, κύριε Πρόεδρε, και έχουμε από τον φορέα διαχείρισης της Λιμνοθάλασσας Μεσολογγίου και από το συμβούλιο της Δημοτικής Κοινότητας Μεσολογγίου και το τοπικό συμβούλιο Ευηνοχωρίου ενστάσεις εκ των υστέρων. Διότι, λέει, «εμείς άλλο πράγμα γνωρίζαμε ότι θα γίνει, άλλο τροποποιήθηκε, καμμία σχέση με την αγροτική παραγωγή και χωρίς δημόσια διαβούλευση και διαφάνεια». Δεν παίρνω θέση επί του συγκεκριμένου, διότι δεν είναι και ο ρόλος του Υπουργού να παίρνει θέση επί της κάθε τεχνολογίας. Η πολιτική διαδικασία, όμως, της διαβούλευσης και διαφάνειας μας αφορά. Και θεωρώ ότι υπάρχει ένα ζήτημα αποφυγής της δημοσιοποίησης.

Στο πλαίσιο, όμως, των αρμοδιοτήτων, η επόμενη διαδρομή θα ήταν η προσφυγή ενώπιον του Υπουργού για το θέμα της αδειοδότησης, παρ’ ό,τι δόθηκε από άλλο όργανο. Και θα ελέγξουμε εάν είναι εντός ή εκτός του χρονοδιαγράμματος και θα παρέμβουμε με γνώμη προς την αποκεντρωμένη περιφέρεια για να πούμε πώς πρέπει να επανεξεταστεί, πιθανά με ένα άλλο άρθρο τροποποίησης, το οποίο θα δίνει τη δυνατότητα να υπάρχει διαβούλευση. Για να δούμε λίγο τι προβλέπει και το θεσμικό πλαίσιο.

Σε γενικότερο επίπεδο, όμως, καλό θα είναι να διευκρινίσουμε ότι είμαστε υπέρ της χρήσης βιορευστών και ανανεώσιμων πηγών ενέργειας για την παραγωγή ενέργειας και υπέρ της χρήσης, όταν αυτά συνδέονται με τα τοπικά προϊόντα. Ιδιαίτερα στις προστατευόμενες περιοχές, μόνο από τα τοπικά προϊόντα πρέπει να τροφοδοτούνται. Δεν θα πάμε σε προστατευόμενη περιοχή κάτι που μπορεί να γίνει οπουδήποτε αλλού και δεν αναφέρεται στην τοπική πρώτη ύλη. Δεν υπάρχει λόγος να πάει εκεί. Σε περιοχή προστασίας πρέπει να έχει τοπικό ενδιαφέρον.

Σε γη υψηλής παραγωγικότητας, επίσης, μπορούν να γίνονται μονάδες από βιομάζα, βιορευστά, αλλά πρέπει να στηρίζονται σε ένα τοπικό σχέδιο, να έχουν μια ακτίνα, μια εμβέλεια πρώτων υλών, ένα συμβόλαιο, μια συζήτηση με τους παραγωγούς, με τους συνεταιρισμούς, να παίρνουν τα καλάμια, να παίρνουν τα υπολείμματα, τους φλοιούς. Αυτά πρέπει να αξιοποιούμε για να μην αποτελούν πηγή ρύπανσης.

Δεν θα συνηγορήσω στις επιπτώσεις, από την άποψη ότι οι επιπτώσεις στην τροφή μας, στον κύκλο ζωής, στα ζώα, όταν λειτουργούν σωστά οι μονάδες, δεν είναι αναμενόμενες από τις τεχνολογίες αυτές. Όμως αυτό δεν τροποποιεί την αρχική άποψη ότι στη γη υψηλής παραγωγικότητας και στις περιοχές προστασίας πρέπει να συνδέονται με την τοπική παραγωγή και προφανώς να γίνονται με διαφανείς διαδικασίες και δημόσια διαβούλευση. Ως εκ τούτου, λοιπόν, επειδή θεωρώ -και πρέπει να το ομολογήσω- ότι έγινε μια μεθοδική τροποποίηση των αποφάσεων έκδοσης των περιβαλλοντικών όρων για αλλαγή της πρώτης ύλης με αποφυγή δημόσιας διαβούλευσης, νομίζω ότι πρέπει η διαδικασία να πάει στη διαδικασία επανασυζήτησης της περιβαλλοντικής αδειοδότησης με δημόσια διαδικασία, χωρίς να παίρνω θέση επί της τεχνολογίας, η οποία πρέπει να εξεταστεί, όπως προβλέπει ο νόμος. Νομίζω ότι αυτό είναι και το περιβάλλον ασφάλειας δικαίου που υποχρεούμαστε να έχουμε στη χώρα μας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ κι εγώ.

Επόμενη είναι η δέκατη ένατη με αριθμό 617/20-3-2017 επίκαιρη ερώτηση δεύτερου κύκλου του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Περιβάλλοντος και Ενέργειας με θέμα: «όχι στην καύση αποβλήτων στην ΑΓΕΤ ΗΡΑΚΛΗΣ Βόλου».

Κύριε Στεργίου, έχετε τον λόγο.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Ευχαριστώ, κύριε Πρόεδρε.

Κύριε Υπουργέ, στις 3 Γενάρη 2017 είχαμε καταθέσει ερώτηση προς το Υπουργείο σας με θέμα την αιτούμενη τροποποίηση της Μελέτης Περιβαλλοντικών Επιπτώσεων –ΜΠΕ- που ζητούσε η «ΑΓΕΤ-ΗΡΑΚΛΗΣ» του Ομίλου «LAFARGE» για να καίει καρκινογόνα στερεά απόβλητα, τα γνωστά RDF.

Στην ερώτησή μας σας επισημαίναμε τους κινδύνους για τη δημόσια υγεία από την καύση RDF και SRF και ζητούσαμε να απορριφθεί η καύση απορριμματικών καυσίμων. Αντί, όμως, εσείς να προβληματιστείτε από την ερώτησή μας, η οποία τεκμηριωνόταν επιστημονικά και να απαντήσετε, όχι μόνο δεν απαντήσατε, αλλά στις 24 Φλεβάρη 2017 αναρτήσατε την 9999/24-2-2017 ΑΕΠΟ, που είναι η τέταρτη από το 2014 και ολοκληρώνει την καταστροφική για το περιβάλλον και την υγεία περιβαλλοντική αδειοδότηση καύσης αποβλήτων στην τσιμεντοβιομηχανία της «ΑΓΕΤ». Έτσι, λοιπόν, ενεργοποιείται η δυνατότητα καύσης 200.000 τόνων ετησίως RDF μέσω αναβάθμισης των λιμενικών εγκαταστάσεων, εισαγόμενα από το εξωτερικό, και δημιουργούνται πρόσθετες επιπτώσεις από τη διακίνηση των φορτίων αυτών.

Με αυτή, λοιπόν, τη συνειδητή επιλογή της Κυβέρνησης γενικεύεται η χρήση καρκινογόνου καύσης σκουπιδιών, που περιέχουν υψηλό ποσοστό πλαστικών και βαρέων μετάλλων και προκαλούν ιδιαίτερα επικίνδυνους αέριους ρύπους που εκπέμπονται με την καύση τους -διοξίνες, πτητικό υδράργυρο και άλλες τοξικές ουσίες- καθώς και επικίνδυνα μικροσωματίδια. Είναι ρύποι που μπορούν να προκαλέσουν καρκινογενέσεις και άλλες σοβαρές βλάβες στον ανθρώπινο οργανισμό.

Οι παραπάνω εξελίξεις σε συνδυασμό με το γεγονός ότι σήμερα η ΑΓΕΤ καίει ετησίως πάνω από εκατόν πενήντα χιλιάδες pet coke επιβεβαιώνουν ότι μιλάμε κυριολεκτικά για μια περιβαλλοντική βόμβα για τον Βόλο και την ευρύτερη περιοχή. Ιδιαίτερα για το pet coke δεν γίνεται πλέον καμμία κουβέντα, ενώ πρόκειται για άκρως επικίνδυνο υλικό, είναι τοξικό παραπροϊόν της διύλισης πετρελαίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Με βάση, λοιπόν, την ΜΠΕ του 2013 και τις τροποποιήσεις που έγιναν επί Κυβερνήσεως ΣΥΡΙΖΑ-ΑΝΕΛ, ο Βόλος κατά την εκτίμησή μας αλλά και την εκτίμηση του συνόλου του πληθυσμού της περιοχής που είναι σε αγωνιστικές κινητοποιήσεις, μετατρέπεται σε έναν επικίνδυνο θάλαμο αερίων, τέτοιον που δεν υπάρχει αλλού στην Ευρωπαϊκή Ένωση.

Ολοκληρώνονται παράλληλα -και με τις πλάτες της δημοτικής Αρχής- η εγκατάσταση ως εν δυνάμει τεράστιας μονάδας καύσης αποβλήτων ενός εκατομμυρίου επτακοσίων τριακοσίων επτά χιλιάδων τόνων ανά έτος. Από αυτούς οι ένα εκατομμύρια δεκαπέντε χιλιάδες αποτελούν απορριμματικά καύσιμα.

Τίθενται περιβαλλοντικοί όροι που αγνοούν τεκμηριωμένες υποδείξεις για την επικινδυνότητα των εκπεμπόμενων διοξινών, φουρανίων και άλλων αέριων ρύπων κατά την καύση απορριμματικών καυσίμων σε βιομηχανίες. Μπροστά, λοιπόν, στο επιχείρημα του μονοπωλιακού ομίλου για την «επίτευξη οικονομιών κλίμακας» και τη βελτίωση της ανταγωνιστικότητας, αφήνετε στη μοίρα του το πολεοδομικό συγκρότημα του Βόλου και την ευρύτερη περιοχή που βομβαρδίζεται ήδη με εικοσιένα εκατομμύρια κυβικά μέτρα ημερησίως επικίνδυνων απαερίων τσιμεντοκλιβάνων.

Κύριε Υπουργέ, ζητάμε την ακύρωση των όρων της υπόψη ΑΕΠΟ και των προηγούμενων που προικίζουν τον όμιλο με τη δυνατότητα καύσης απορριμματικών αποβλήτων και κάνουν τον Βόλο μια τεράστια περιοχή ενός χώρου όπου πραγματικά θα έχουμε βαριές συνέπειες στην υγεία του λαού μας.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κύριε Στεργίου, μπορεί να μην έγινε με επιλογή του Προεδρείου της Βουλής, αλλά τα δύο θέματα που συζητάμε είναι συναφή, το θέμα δηλαδή της αξιοποίησης βιομάζας, βιορευστών και βιοαερίου και το θέμα της αξιοποίησης εναλλακτικών καυσίμων από την τσιμεντοβιομηχανία. Θα μου επιτρέψετε στο πρώτο της ερώτησης να αναφερθώ γενικά στο πώς πρέπει να χρησιμοποιούνται και τι είναι αυτά τα υλικά και στο δεύτερο μπορώ να μπω λίγο πιο συγκεκριμένα και στην περιοχή του Βόλου.

Εδώ, λοιπόν, θα ήθελα να πω κατ’ αρχήν ότι καταλαβαίνω ότι δικαιολογημένα υπάρχει μια δυσπιστία. Αυτή η δυσπιστία υπάρχει και στην τοπική κοινωνία και το έχω εισπράξει αυτό και από επιστολές και από την αλληλογραφία που έχει γίνει από την περιοχή, αλλά και από την αποδελτίωση την οποία λαμβάνω, γιατί μπορεί να μην έχουν εφαρμοστεί μέχρι τώρα όλες οι απαραίτητες διατάξεις και οι απαραίτητες διαδικασίες ελέγχου, μπορώ όμως να σας επιβεβαιώσω ότι μετά από επικοινωνία που είχαμε και ελέγχους που έχουμε κάνει στην περιοχή, γνωρίζουμε ότι στο σύστημα της on line καταγραφής των δεδομένων ρύπανσης της συγκεκριμένης μονάδας είχε διακοπεί η πρόσβαση των υπηρεσιών ελέγχου από το 2011. Όταν, δηλαδή, βλέπετε ότι υπάρχει ένα σύστημα που καταγράφει σε πραγματικό χρόνο τις εκπομπές, ας το πούμε έτσι, των εναέριων ρύπων από μια βιομηχανία και δεν παρακολουθείται και δεν υπάρχει ο απαραίτητος έλεγχος από τις υπηρεσίες και δεν υπάρχει και η συμμετοχή των τοπικών φορέων πολλές φορές σε αυτόν τον έλεγχο, αρχίζει και δημιουργείται ένα κλίμα δυσπιστίας, μια αντίθεση και ίσως και να υποτιμούνται περιβαλλοντικοί παράμετροι, διότι δεν μπορώ να γνωρίζω σε κάθε περιοχή, σε κάθε εγκατάσταση τι γίνεται.

Θα έλεγα, λοιπόν, εισαγωγικά ότι πρέπει να έχουμε σε κάθε περιοχή, σε κάθε δραστηριότητα ένα αυστηρό σύστημα ελέγχου. Oι υπηρεσίες, οι αποκεντρωμένες, οι περιφερειακές που έχουν την αρμοδιότητα, να τηρούν απόλυτα τους κανόνες ελέγχου. Nα υπάρχει κοινωνικός έλεγχος, δηλαδή, ο δήμος παραδείγματος χάριν ή άλλοι κοινωνικοί φορείς και η πολιτεία, οι πολίτες να έχουν πρόσβαση στα αποτελέσματα του ελέγχου, γιατί αυτά τα συστήματα είναι πολλές φορές on line. Και από τη μεριά των επιχειρήσεων, επίσης, να υπάρχει μια τέτοια πολιτική συνεργασίας, ώστε να δίνουν πληροφορίες στην τοπική κοινωνία και να μην δημιουργούνται παράλληλα μεγάλες αντιθέσεις και βέβαια να τηρούν και τους περιβαλλοντικούς κανόνες.

Στην περίπτωση της συναποτέφρωσης οφείλω να σας πω ότι η χρήση εναλλακτικών καυσίμων από την τσιμεντοβιομηχανία είναι μια υποχρέωση για την ελληνική τσιμεντοβιομηχανία. Αν η ελληνική τσιμεντοβιομηχανία δεν αλλάξει τα ιδιαίτερα ρυπογόνα και ιδιαίτερα, αν θέλετε, αντίθετα με το φαινόμενα του θερμοκηπίου καύσιμα που χρησιμοποιεί, τότε η Ευρωπαϊκή Ένωση θα επιβάλει σαφέστατα πρόστιμα και θα υποβάλει τις βιομηχανίες αυτές σε κανόνες που πιθανά θα στερήσουν τη βιωσιμότητά τους.

Είναι υποχρεωμένη η ελληνική τσιμεντοβιομηχανία να αλλάξει τα καύσιμά της. Και στην περιοχή του Βόλου ιδιαίτερα, αλλά και σε άλλες περιοχές το pet coke γνωρίζετε -δεν ξέρω εάν και ο Πρόεδρος, υγειονομικά , το γνωρίζει- είναι ιδιαίτερα ρυπογόνο, είναι ιδιαίτερα επιβαρυντικό, συνεισφέρει σε φαινόμενα όπως είναι τα αιωρούμενα σωματίδια και θα έχει αυστηρότατες, αν θέλετε, επιβαρύνσεις από τους κανόνες της Ευρωπαϊκής Ένωσης για την κλιματική αλλαγή και καλά θα κάνει να έχει επιβαρύνσεις.

Είναι ουσιαστικό και κρίσιμο για την ελληνική τσιμεντοβιομηχανία να φύγει από το pet coke και να πάει στα εναλλακτικά καύσιμα. Τα εναλλακτικά καύσιμα περιλαμβάνουν και τα δευτερογενή καύσιμα, που παράγονται από την επεξεργασία αποβλήτων και καλώς κάνουν και τα περιλαμβάνουν. Διότι, το 2014 υπάρχει αυστηρότατη νομοθεσία για τα καύσιμα αυτά, έτσι ώστε να μην περιέχουν χλώριο και ρυπαντές και η σωστή λειτουργία των τσιμεντοβιομηχανιών, δηλαδή οι θερμοκρασιακές συνθήκες, που υπάρχουν στο τσιμεντοκλίβανο εξασφαλίζουν ότι δεν υπάρχει κανένας τοξικός ρύπος για το περιβάλλον, αν έχουμε σωστά καύσιμα και σωστούς κλιβάνους.

Καλό θα είναι η συζήτηση που γίνεται στην ελληνική αντιπροσωπεία να έχει και επιστημονική βάση, διότι μόνο έτσι μπορούμε να πληροφορήσουμε τους πολίτες και έχουμε τη δυνατότητα στη συνέχεια να σας αναφέρω και οικολογικές και επιστημονικές οργανώσεις, που είναι υπέρ αυτού του οποίου μόλις ανέφερα.

Το ζήτημα, λοιπόν είναι να έχει η χώρα μας ασφαλείς μηχανισμούς ελέγχων, να έχει καλές πρώτες ύλες, διότι από τα δικά μας απορρίμματα θα παράγονται αυτά τα δευτερογενή καύσιμα και οι τσιμεντοβιομηχανίες και όποια βιομηχανία, να έχουν σωστές εγκαταστάσεις, με πρόσβαση και της τοπικής κοινωνίας στα αποτελέσματα, για να είμαστε σίγουροι ότι βελτιώνουμε την κατάσταση από το πιθανά άσχημο περιβαλλοντικό αποτύπωμα που έχει σήμερα το pet coke, είτε στο Βόλο είτε αλλού.

Υπάρχουν επίσημα καταγεγραμμένα όλα αυτά. Επιτρέψτε μου κλείνοντας, για να πάρετε τον λόγο, να πω ότι η αδειοδότηση για την αξιοποίηση των καυσίμων αυτών στην περιοχή του Βόλου, δόθηκε το 2014. Έχετε μπερδέψει λίγο τις ημερομηνίες. Κακώς τα συγχέετε με την τελευταία μας απόφαση. Είναι εγγεγραμμένοι διακόσιες χιλιάδες τόνοι μόλις αναφέρατε, στην ΑΕΠΟ του 2014, την Έγκριση Περιβαλλοντικών Όρων**,** την οποία ευχαρίστως να σας δώσω.

Θα διευκρινίσω όμως και στη συνέχεια.

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κύριε Στεργίου.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Κύριε Υπουργέ επί Κυβέρνησης ΣΥΡΙΖΑ-ΑΝΕΛ, έχετε κάνει δύο αδειοδοτήσεις. Όσον αφορά την αρχική του 2014, θέλω να σας επισημάνω τα εξής: ότι οι ρύποι που εκπέμπονται από την καύση των σκουπιδιών σύμφωνα με μελέτη του Εθνικού Μετσοβίου Πολυτεχνείου με τίτλο «Σχηματισμός διοξινών κατά την καύση εναλλακτικού καυσίμου RDF σε εγκαταστάσεις Τσιμεντοβιομηχανίας» των κ.κ. Χριστόλη, Καπετάνιου, ο οποίος κ. Καπετάνιος αυτήν τη στιγμή είναι ο γραμματέας του συντονισμού διαχείρισης αποβλήτων, Σταυρακάκη, Λυγερού και Μαρκάτου επισημαίνουν τα εξής:

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Τι ημερομηνία;

**ΚΩΝΣΤΑΝΤΙΝΟΣ ΣΤΕΡΓΙΟΥ:** Το 2011.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Το 2014 άλλαξε ο Κανονισμός, σας είπα.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Γιατί, τι άλλαξε από το 2011 μέχρι το 2016; Τι άλλαξε;

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Επισημαίνουν τα εξής: Από την καύση RDF σε κλιβάνους τσιμεντοβιομηχανίας απελευθερώνονται στην ατμόσφαιρα ποικίλοι ρύποι, όπως αιωρούμενα σωματίδια, πτητικά ιχνοστοιχεία, υδράργυρος και θάλλιο και κατά το μεγαλύτερο μέρος τους, απελευθερώνονται στην ατμόσφαιρα σε αέρια φάση. Από τις πτητικές ενώσεις, που εκπέμπονται κατά την καύση εναλλακτικών καυσίμων, το σημαντικότερο πρόβλημα συνιστούν οι διοξίνες, οι οποίες είναι από τις πλέον επικίνδυνες ενώσεις και για τις οποίες -προσέξτε το αυτό- δεν έχουν προσδιοριστεί κατώτερα όρια, κάτω από τα οποία να διασφαλίζεται ότι δεν υπάρχουν αρνητικές συνέπειες για την ανθρώπινη υγεία.

Αυτό προς αντίκρουση αυτών των οποίων είπατε, δηλαδή, ότι επιτυγχάνεται η πλήρης καύση και χωρίς να εκπέμπονται στην ατμόσφαιρα σωματίδια τα οποία είναι επιβαρυμένα για την υγεία.

Κύριε Υπουργέ, θα ήθελα να πω εδώ κάποια πολιτική σκέψη, για να μην μπω τώρα σε μια αντιπαράθεση επιστημονικών απόψεων, γιατί σας τα έχουμε καταθέσει αυτά και τα ξέρετε κι εσείς ο ίδιος. Να σας πω ότι είχατε συνάντηση με την τσιμεντοβιομηχανία της «ΑΓΕΤ» πριν από μερικές ημέρες και με την οποία δεσμευτήκατε ότι θα υλοποιήσετε απαρέγκλιτα την πρόταση της «ΑΓΕΤ» και με την οποία και η τσιμεντοβιομηχανία της «ΑΓΕΤ» αποδέχεται τους όρους τους οποίους βάλατε κι εσείς. Δηλαδή τι; Ότι πρέπει να γίνει ανταγωνιστικότερη η τσιμεντοβιομηχανία, πρέπει να μειώσει το κόστος παραγωγής να βελτιώσει την παραγωγικότητα της. Δηλαδή μέσα σε μια μόνο φράση, αποκαλύψατε -είναι δικά σας λόγια-, την φιλομονοπωλιακή πολιτική ενάντια στο περιβάλλον και την υγεία των πολιτών. Το τονίζουμε πάρα πολύ καλά.

Ακόμα και στο αντιλαϊκό σχέδιο εθνικής διαχείρισης, κύριε Υπουργέ, αναφέρεται το εξής: όσον αφορά την ενεργειακή αξιοποίηση καυσίμου, οι τσιμεντοβιομηχανίες της Ελλάδας δύναται να απορροφήσουν ως και τετρακόσιους ογδόντα χιλιάδες τόνους ετησίως, μετά από επενδύσεις. Όλες οι βιομηχανίες. Πώς γίνεται να αποτελεί στοιχείο ορθής πολιτικής διαχείρισης αποβλήτων και να αδειοδοτείτε μία και μόνο τσιμεντοβιομηχανία για την καύση ενός εκατομμυρίου δεκαπέντε χιλιάδων τόνων ανά έτος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ολοκληρώνω. Το λέμε ξεκάθαρα. Καπιταλιστικό κέρδος από τη μια και προστασία του περιβάλλοντος και της υγείας του λαού, είναι πράγματα ασυμβίβαστα.

 Όσο καλή πρόθεση και αν έχετε εσείς ή και η Κυβέρνησή σας, όταν έχετε «εικόνισμα» την καπιταλιστική οικονομία που στόχος της είναι το κέρδος, αυτά θα κάνετε και μ’ αυτούς θα συμπορευτείτε, δηλαδή, με τους επιχειρηματικούς ομίλους. Να τονίσω εδώ πέρα ότι η «LAFARGE – ΑΓΕΤ» ήταν ο «λαγός» των ομαδικών απολύσεων.

Διαχρονικά, λοιπόν, όλες οι κυβερνήσεις εναρμονίζεστε με την κερδοφορία των επιχειρηματικών ομίλων. Αυτή η επιλογή, λοιπόν, στο πλαίσιο της «πράσινης» ανάπτυξης δίνει ζωτικό χώρο στα κεφάλαια και ιδιαίτερα σε συνθήκες καπιταλιστικής κρίσης για κερδοφόρες επενδύσεις. Αυτό κάνετε και σ’ αυτή την κατεύθυνση προχωράτε.

Εμείς λέμε ότι η ανάπτυξη της τεχνολογίας …

**ΠΡΟΕΔΡΕΥΩΝ (Νικήτας Κακλαμάνης):** Και κλείνετε μ’ αυτό.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Τελειώνω, κύριε Πρόεδρε.

Η ανάπτυξη της τεχνολογίας και της επιστήμης, λοιπόν, μπορεί πραγματικά να συμβάλει στη βελτίωση των εγκαταστάσεων των βιομηχανιών, ακόμα και στην επεξεργασία των ρύπων, των σκουπιδιών και των απορριμμάτων, πάντα όμως με γνώμονα το τι είναι καλό για τον λαό μας. Λέμε κατηγορηματικά ότι κάτι τέτοιο δεν μπορεί να γίνει στην καπιταλιστική οικονομία, όπου γνώμονας είναι το κέρδος. Δεν μπορεί να έχει εμπιστοσύνη ο εργαζόμενος στην ευρωπαϊκή πρακτική και τις τιμές που βγάζουν η Ευρωπαϊκή Ένωση και η Κυβέρνηση, γιατί ακριβώς είναι κυβερνήσεις, που υπηρετούν αυτή την πολιτική, το δήθεν αυστηρό νομικό πλαίσιο και τάχαμου τις ανεξάρτητες μετρήσεις και τους ελέγχους από τις κρατικές υπηρεσίες, γιατί «Γιάννης κερνάει, Γιάννης πίνει». Η αξιοποίηση της τεχνολογίας και της επιστήμης με την παραπέρα ανάπτυξή τους απαιτεί την κατάργηση των μονοπωλίων, την κοινωνικοποίηση της οικονομίας, τον κεντρικό σχεδιασμό, την εργατική εξουσία.

Εμείς σας λέμε ξεκάθαρα ότι στον Βόλο θα παλέψουμε και καλούμε τον λαό του Βόλου και τα σωματεία του να παλέψουν για να απορριφθεί αυτή η κατάσταση που πάει να δημιουργηθεί.

Κάτι τελευταίο: Σύμφωνα με στοιχεία του Νοσοκομείου Βόλου, ο Βόλος είναι από τις περιοχές όπου παρατηρούνται τα υψηλότερα κρούσματα καρκίνων. Το 2015 είχαμε αύξηση κατά 30% των καρκίνων στην περιοχή μας. Δεν στοχοποιούμε την επιχείρηση, αλλά είναι και αυτό ένα θέμα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Στεργίου, παρακαλώ. Όχι διάλεξη τώρα. Άμα κάνουμε έλεγχο, να είναι έλεγχος.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ. Μιλήστε επί του θέματος, όχι με επιστημονική απάντηση. Εξάλλου ήσασταν σαφής στην πρωτολογία σας.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και** **Ενέργειας):** Επί του θέματος, λοιπόν, χρειάζομαι να δηλώσω εισαγωγικά ότι η δική μας Κυβέρνηση είναι υπέρ της εργασίας και των πολιτών. Εκ τούτου, λοιπόν, υποχρεούμαστε να έχουμε εγκαταστάσεις οι οποίες δουλεύουν με ασφάλεια, συντηρούν την εργασία και το τοπικό προϊόν και έτσι προχωράμε λίγο περισσότερο τη χώρα μας στην προκοπή.

Είναι γεγονός ότι στον Βόλο μπορεί να έχετε αρκετά επιβαρυμένη ατμόσφαιρα και ίσως εκ τούτου κάποια θέματα υγείας, γι’ αυτό και υποχρεούστε να λάβετε πρωτοβουλίες για να σταματήσει η χρήση του pet coke, γι’ αυτό και υποχρεούστε να ανοίξετε συζήτηση που να είναι επιστημονικά και υγειονομικά ασφαλής για τα εναλλακτικά καύσιμα και όχι να ασχολείστε με δεισιδαιμονίες, διότι εγώ έχω επιστημονικό υλικό το οποίο στηρίζεται σε επίπεδο Ευρώπης για το γιατί πρέπει να φύγουμε από το pet coke. Δεν γνωρίζω ποια είναι η κατάσταση και η σύνδεση υγείας με καύσιμο από την «ΑΓΕΤ», όμως γνωρίζω ότι είναι σαφώς πιο βελτιωμένο κατά εκατοντάδες φορές αν αλλάξει προς εναλλακτικό καύσιμο και αν λειτουργεί σωστά η επιχείρηση.

Επειδή είμαστε με τη μεριά της εργασίας και της υγείας λαμβάνουμε αυτά τα μέτρα, διότι χάρη στη δική μας Κυβέρνηση εντοπίστηκε ότι από το 2011 ο μηχανισμός online ελέγχου δεν παρακολουθείται και χάρη στη δική μας επιλογή πήγε επιτέλους ΚΕΠΕ, κλιμάκιο ελέγχου τον Μάρτιο, πριν από δέκα μέρες στην «ΑΓΕΤ-ΗΡΑΚΛΗΣ» και ελέγξαμε όλα τα αρχεία και επανεισάγαμε το online σύστημα και δώσαμε πρόσβαση και στον δήμο, ο οποίος μέχρι τότε δεν είχε καμία πληροφορία. Εμείς τα κάναμε αυτά, γιατί θεωρούμε ότι με τη διαφάνεια θα υπάρχει πρόσβαση και ισορροπία στις σχέσεις τοπικής κοινωνίας και επιχειρηματικότητας για να συντηρηθεί η εργασία και όχι προφανώς με οποιαδήποτε άλλη δραστηριότητα.

Επιτρέψτε μου, λοιπόν, να σας πω το εξής: Πράγματι υπάρχει σοβαρό θέμα στην Ελλάδα επειδή δεν παράγεται ακόμα RDF με τις προδιαγραφές που το 2014 εγκαταστάθηκαν και το 2011 καλά έκανε η μελέτη και έλεγε ότι υπάρχουν ανησυχίες. Ο ίδιος ο κ. Καπετάνιος που αναφέρατε, ο γενικός γραμματέας αποβλήτων, έχει βάλει και αυτός την υπογραφή του στην εισήγηση για τον εθνικό σχεδιασμό που προβλέπει ότι το ασφαλές RDF με ασφαλή διαδικασία θα πηγαίνει σε ασφαλή εγκατάσταση. Είναι δική μας δουλειά και δική σας και όλων το να είναι ασφαλής η διαδικασία αυτή και να μην έχει, αν θέλετε, στοιχεία τα οποία υποτιμούν την επιστημονική γνώση.

Και βέβαια καλέσαμε την «ΑΓΕΤ». Και βέβαια ήταν χρήσιμη και η δική σας ερώτηση. Τι καταφέραμε σ’ αυτή τη συνάντηση; Όχι απλά να εφαρμόζονται οι βέλτιστες διαθέσιμες πρακτικές στην Ευρωπαϊκή Ένωση, αλλά συζητήσαμε, κύριε Πρόεδρε -και αυτό μπορούμε να το ανακοινώσουμε και στην κοινωνία του Βόλου- για τους ρύπους οι οποίοι, παρότι στο ευρωπαϊκό πλαίσιο επιτρέπονται να είναι σε κάποια σημεία, είπαμε να κατέβουν κι άλλο, δηλαδή να τροποποιήσει την περιβαλλοντική της άδεια η «ΑΓΕΤ» έτσι ώστε στον Βόλο το διοξείδιο του θείου από 200 miligram ανά κυβικό να πάει στα πενήντα miligram, στο 25%, στο ¼ δηλαδή, και ο ολικός οργανικός άνθρακας που δεν οφείλεται στο καύσιμο αλλά στην πρώτη ύλη, παρά ταύτα και αυτός από τα 40 miligram να κατέβει στα 30 και έτσι, λοιπόν, να πάμε κατώτερα και από τις προδιαγραφές που έχει η Ευρωπαϊκή Ένωση για τις συγκεκριμένες μονάδες.

Βέβαια, δεσμευτήκαμε ότι θα υπάρχει ανεξάρτητος μηχανισμός ελέγχου και για το RDF που θα παράγεται από τις εγκαταστάσεις των ΟΤΑ. Αυτό το λέμε και προς τους δήμους που θα δημιουργούν πλέον τέτοιο υλικό από τα δευτερογενή απόβλητα και προς τις τσιμεντοβιομηχανίες. Γιατί πράγματι από τον εθνικό σχεδιασμό που αρχίζει να υλοποιείται τώρα και τις μονάδες επεξεργασίας που θα κατασκευάζονται μεγάλες ποσότητες ελληνικών δευτερογενών αποβλήτων με ασφάλεια ελεγμένων θα πρέπει να πηγαίνουν με ασφάλεια για αξιοποίηση στην τσιμεντοβιομηχανία για να μην έχει τον φόρο άνθρακα που θα τις επιβάλει η Ευρωπαϊκή Ένωση.

Για να γίνει αυτό, πρέπει όλοι οι φορείς, η πολιτεία, οι δήμοι που θα παράγουν, η τσιμεντοβιομηχανία που θα καταναλώνει, οι τοπικές κοινωνίες και οι εργαζόμενοι να συμμετέχουν σε ένα ανεξάρτητο σύστημα ελέγχου το οποίο θα εγκαταστήσουμε και με τη δική σας συμμετοχή. Θα έχουμε πλέον έναν ανεξάρτητο μηχανισμό ο οποίος θα εξασφαλίσει ότι γίνονται σωστά τα πράγματα.

Στο Βόλο αδειοδοτήθηκε πρόσφατα, με τη δική μας παρέμβαση, μόνο η παραλαβή RDF μέσω λιμανιού. Από το 2014 ήταν αδειοδοτημένα τα εναλλακτικά καύσιμα. Μέχρι να κατασκευαστούν οι εγκαταστάσεις αυτές, να γίνει έλεγχος συγκριτικός, κύριε Πρόεδρε, στους καυστήρες του εναλλακτικού και του συμβατικού καυσίμου, να μετρήσουμε ρίπους πιλοτικά, χωρίς να έχει μαζική εφαρμογή και να δεσμευτούν όλοι οι συμμετέχοντες για τη μείωση του επιπέδου των ρίπων στο Βόλο, δεν θα γίνει πλήρη εγκατάσταση.

Ουσιαστικά δόθηκε η έγκριση των περιβαλλοντικών όρων που πρέπει να γίνει η άδεια εγκατάστασης και μετά η άδεια λειτουργίας, αφού στείλουμε εμείς τα μεικτά κλιμάκια με συμμετοχή και ελεγκτών περιβάλλοντος και βεβαιωθούμε εμείς και η τοπική κοινωνία ότι μειώνεται η εκπομπή ρύπων. Αυτή είναι η απαραίτητη συνθήκη για να προχωρήσουμε και δεσμευόμαστε για αυτό.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Δεν θα καίει μέχρι να το κάνετε;

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τρεις εκπαιδευτικοί συνοδοί τους από το Γυμνάσιο Νέου Μυλοτόπου Πέλλας.

Η Βουλή σάς καλωσορίζει. Ευχόμαστε να περάσετε καλό Πάσχα.

(Χειροκροτήματα απ’ όλες τις πτέρυγες της Βουλής)

Συνεχίζουμε με την τελευταία για σήμερα με αριθμό 3877/3-3-2017 ερώτηση του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς τον Υπουργό Περιβάλλοντος και Ενέργειας, σχετικά με τους δασικούς χάρτες της Αττικής. Πιο επίκαιρη δεν μπορούσε να γίνει, αφού τώρα συνεδριάζει η επιτροπή για να διορθώσει τους δασικούς χάρτες και τη Δευτέρα το έχουμε στην Ολομέλεια.

Ορίστε, κύριε Γιακουμάτε, έχετε τον λόγο.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Κύριε πρόεδρε, θα μου επιτρέψετε να κάνω μια παρένθεση.

Καταθέτω στα Πρακτικά της Βουλής, κύριε Πρόεδρε, τα χρήματα που ποτέ δεν εισέπραξα, ποτέ δεν ενημερώθηκα και πιστώθηκαν κακώς, πολύ κακώς, στον λογαριασμό μου.

(Στο σημείο αυτό ο Βουλευτής κ**.** Γεράσιμος Γιακουμάτος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Έχετε δύο λεπτά για αυτό το θέμα. Δεν σας βάζω τον χρόνο της ερώτησης.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Να τον βάλετε τον χρόνο, δεν με πειράζει. Η ουσία με ενδιαφέρει.

Ποτέ δεν πήρα αυτά τα χρήματα. Έχουν επιστραφεί στον ΕΦΚΑ και οφείλω να ζητήσω μια συγγνώμη από τους χαμηλοσυνταξιούχους. Ούτε σκοπό είχαμε, ούτε στόχο. Κακώς, με μια προχειρότητα η Κυβέρνηση εξέθεσε όλους τους Βουλευτές.

Κύριε Πρόεδρε, δεν υπάρχει Βουλευτής που να πήρε τα λεφτά αυτά. Αυτά τα λεφτά καίνε. Δεν είναι δικά μας.

Όμως, εκφράζω το παράπονό μου προς τον Πρόεδρο της Βουλής, τον κ. Βούτση. Να του τα μεταφέρετε. Εάν δεν συνέβαινε με τον Μπαλαούρα, δεν θα το ήξερε κανένας Βουλευτής.

«Καλά δεν βλέπεις τον λογαριασμό σου»; Όχι! Γιατί ό,τι μπαίνει στον λογαριασμό, κύριε Πρόεδρε, το ξέρετε κάλλιον εμού, έρχεται ενημερωτικό σημείωμα: μισθός, επιτροπές, σύνταξη. Για το μόνο που δεν ειδοποιήθηκαν οι Βουλευτές είναι αυτό, λες και έγινε επί τούτου για να προσβληθεί το Κοινοβούλιο, για να καταρρακωθούν οι Βουλευτές στην κοινή γνώμη. Εν πάση περιπτώσει, πιστεύω ότι αυτά τα χρήματα δεν τα πήρε ούτε ένας Βουλευτής.

Να σταματήσουν κάποιοι καλοθελητές δημοσιογράφοι, διότι την κοινωνική ευαισθησία που έχουν οι Βουλευτές ούτε στο χιλιοστό δεν τους φτάνουν. Διότι, η κοινωνική ευαισθησία και ό,τι κάνεις για τους φτωχούς δεν δημοσιοποιείται. Τελεία και παύλα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Μην επιτίθεστε τώρα στους δημοσιογράφους. Κάνουν τη δουλειά τους όπως νομίζουν.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Όχι, όχι. Δεν πήρε κανείς τα λεφτά.

**ΠΡΟΕΔΡΕΥΩΝ (Νικήτας Κακλαμάνης):** Δεν είναι ανάγκη να συμφωνήσουμε μαζί τους.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Εγώ τα λεφτά αυτά ποτέ δεν τα πήρα. Γράφουν: «Πήρε τα λεφτά ο Γιακουμάτος». Πώς τα πήρα, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Έκλεισε το θέμα αυτό.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Ναι, αλλά μη γίνεστε υπερασπιστής. Δεν πήρα τα λεφτά! Ποτέ δεν τα πήρα!

**ΠΡΟΕΔΡΕΥΩΝ (Νικήτας Κακλαμάνης):** Κύριε Γιακουμάτο, γίνομαι υπερασπιστής όσων δεν μπορούν να απαντήσουν μέσα σε αυτήν την Αίθουσα.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Πάμε στο προκείμενο, κύριε Πρόεδρε. Εάν είχαν ενημερώσει τις οικονομικές υπηρεσίες της Βουλής και ειδοποιούσαν τους Βουλευτές δεν θα γινόταν αυτό το μπάχαλο. Εσείς φταίτε με τις οικονομικές υπηρεσίες της Βουλής. Να ειδοποιούσαν τους Βουλευτές. Τους αφήσατε έρμαιο να διασύρονται. Αφήστε τα, λοιπόν!

**ΠΡΟΕΔΡΕΥΩΝ (Νικήτας Κακλαμάνης):** Όπως γνωρίζετε, μετά από τόσα χρόνια οφείλατε να το ξέρετε, κύριε Γιακουμάτο. Είμαι υποχρεωμένος να υπερασπιστώ…

**ΓΕΡΑΣΙΜΟΣ ΓΙΑΚΟΥΜΑΤΟΣ:** Από πού, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Κύριε Γιακουμάτο, σας άκουσα…

**ΓΕΡΑΣΙΜΟΣ ΓΙΑΚΟΥΜΑΤΟΣ:** Από πού να το ήξερα; Όχι, σταματώ.

**ΠΡΟΕΔΡΕΥΩΝ (Νικήτας Κακλαμάνης):** Ως παλιός Βουλευτής.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Από πού να το ήξερα;

**ΠΡΟΕΔΡΕΥΩΝ (Νικήτας Κακλαμάνης):** Άλλο σας λέω. Δεν με αφήνετε να μιλήσω για να ακούσετε.

Οι Υπηρεσίες της Βουλής υπάγονται στη δικαιοδοσία του Γενικού Γραμματέα. Επομένως, κακώς έχετε παράπονο από τον κ. Βούτση. Αυτό ήθελα να σας πω, αλλά δεν θέλετε να ακούσετε.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Εντάξει, εντάξει.

**ΠΡΟΕΔΡΕΥΩΝ (Νικήτας Κακλαμάνης):** Το θέμα τελείωσε.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Έπρεπε να είχαμε ενημερωθεί.

**ΠΡΟΕΔΡΕΥΩΝ (Νικήτας Κακλαμάνης):** Κατά την άποψή σας. Είναι καταγεγραμμένη. Δεν συμφωνώ μαζί σας.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Αλίμονο να συμφωνούσες.

Κύριε Υπουργέ, στον Θεό σου, η κεντρική πλατεία της Αγίας Τριάδας Πεντέλης όπου είναι το δημαρχιακό κατάστημα, το Αστυνομικό Τμήμα, εκεί που είναι όλα τα μαγαζιά, είναι δασικό. Είναι δυνατόν σήμερα να μου λες ότι το πολεοδομικό κέντρο κατά το ΥΠΕΚΑ είναι αναδασωτέο; Είναι τρομερό. Βέβαια, οι δασικοί χάρτες που έγιναν με τον νόμο, το υπόβαθρο του ʼ37 και του ’45, έχουν οικισμούς στην Πεντέλη που έχουν πάρει άδεια και είναι κανονικά χτισμένοι από τον 17ο αιώνα. Ήμουν νιος και γέρασα. Αυτοί οι δασικοί χάρτες που πρέπει οπωσδήποτε να γίνουν και κακώς δεν έχουν γίνει μέχρι τώρα, είναι σαν το γεφύρι της Άρτας.

Εγώ θα πω ότι ο νόμος Τσιρώνη ήταν καλός νόμος, αλλά ατελής. Δεν είναι μόνο ατελής ο νόμος, κύριε Πρόεδρε, αλλά έχουν πάει και στο Συμβούλιο της Επικρατείας στο Ε΄ Τμήμα. Αυτό, ευτυχώς, το πρόσβαλλε ξανά ο Δήμαρχος Πεντέλης. Τώρα, λοιπόν, θα αρχίσει ένα γαϊτανάκι.

Πιστεύω, κύριε Υπουργέ, ότι πρέπει να παρέμβετε άμεσα, διότι αν οι δασολόγοι είναι εκείνοι που κανονίζουν τα πάντα, νομίζω ότι δεν πρόκειται να γίνει ποτέ τίποτα. Πρέπει, λοιπόν, να παρέμβετε νομοθετικά, να διορθώσετε τον νόμο που είναι πραγματικά ατελέστατος και δεν δίνει τη δυνατότητα να προχωρήσουν.

Αυτά προς πρώτη ενημέρωση και θα απαντήσω.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, μία και θα απαντήσετε και θα απαντήσετε και πρακτικά, θέλω να σας αναφέρω ένα παράδειγμα -δεν έχει τόσο σχέση αυτό που θα σας πω με τους δασικούς χάρτες- που πρέπει μετά, αφού τελειώσουμε την Τρίτη με το νομοσχέδιο, να το δείτε.

Συνελήφθησαν εργαζόμενοι του Δήμου Αθηναίων όταν ήμουν δήμαρχος, γιατί πήγαν να αναπλάσουν υπάρχουσα παιδική χαρά μέσα στο άλσος Παγκρατίου. Όχι να την επεκτείνουν, αλλά να πάρουμε ISO σύμφωνα με προδιαγραφές από την Ευρώπη. Και επειδή, λέει, δεν πήραμε άδεια από τον δασάρχη, έστειλε την Αστυνομία και τους πήγαν αυτόφωρο. Έχουμε φτάσει σε υπερβολές. Αυτό το λέω συμπληρωματικά σε αυτά που είπε ο κ. Γιακουμάτος. Πρέπει κάποια στιγμή, δηλαδή, να δείτε από πού ξεκινούν, πού πάνε και πού καταλήγουν οι αρμοδιότητες των δασαρχών.

Ορίστε, κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κατ’ αρχάς πρέπει να σας πω, κύριε Πρόεδρε, ότι σαφέστατα με δυο τόσο έμπειρους κοινοβουλευτικούς θεωρώ πως μπορούμε να κερδίσουμε αυτή τη συζήτηση και να πάρουμε εμπειρίες οι οποίες είναι χρήσιμες για την πολιτεία και για το Υπουργείο. Σαφέστατα έχουν μεγάλο ενδιαφέρον όλα όσα λέτε.

Επίσης, θέλω να προσθέσω στην προηγούμενη συζήτηση, ότι δεν αποκαλύφθηκε ο κ. Μπαλαούρας. Ο ίδιος έστειλε επιστολή στο Σωματείο ότι δίνει τα λεφτά από την καταβολή αυτή. Επιλογή του ήταν και εξ αυτού προέκυψε δημοσιότητα. Από την επιστολή που έκανε ο ίδιος.

Να πάμε, όμως, στους δασικούς χάρτες.

Θα συμφωνήσω, κύριε Γιακουμάτο, ότι ο καθορισμός δασικών χαρτών είναι βασική προτεραιότητα κάθε ευνομούμενης κοινωνίας. Έπρεπε να το είχαμε κάνει. Το ξέρετε κι οι δυο. Έχετε αρκετά χρόνια είτε στην Αυτοδιοίκηση, είτε στη Βουλή. Προσπαθούμε να βάλουμε μια τάξη σαν χώρα, άλλα σαράντα χρόνια όλο κάποιος αποφασίζει την τελευταία στιγμή ότι δεν αντέχει το πολιτικό κόστος, το διοικητικό κόστος ώστε να λήξουμε αυτή τη ιστορία.

Όμως, γνωρίζετε ότι υπάρχουν πάρα πολλοί νόμοι που λένε ότι πρέπει να γίνουν δασικοί χάρτες. Και ξέρετε ότι υπάρχει απόφαση του Συμβουλίου της Επικρατείας που λέει πως αν δεν γίνουν δασικοί χάρτες, αμφισβητείται το ίδιο το κτηματολόγιο. Γνωρίζετε ότι η χώρα πρέπει να έχει κτηματολόγιο, αλλιώς δεν έχει ανάπτυξη, πρέπει να έχει κτηματολόγιο, αλλιώς θα έχει τεράστια πρόστιμα από την Ευρωπαϊκή Ένωση. Άρα είναι μονόδρομος για όλους μας.

Θεωρώ, λοιπόν, ότι πρέπει να συνηγορήσουμε όλο το πολιτικό σύστημα προς μία δήλωση: Οι δασικοί χάρτες είναι απαραίτητο στοιχείο αστικού εκσυγχρονισμού -πείτε το όπως θέλετε- της κοινωνίας μας και πρέπει να ολοκληρωθούν και να κυρωθούν. Πρέπει να βρούμε όλα τα διαθέσιμα εργαλεία για να λύνουμε προβλήματα, να εξαντλήσουμε την εργασία, την προσφορά, την επιστημονική γνώση, τους δημόσιους υπαλλήλους, τη δημόσια διοίκηση, τη Βουλή σ’ αυτή την κατεύθυνση -γι’ αυτό έχουμε και το καινούργιο νομοσχέδιο που ξεκίνησε σήμερα στις επιτροπές της Βουλής- αλλά δασικοί χάρτες θα γίνουν και θα κυρωθούν.

Προτάσεις περί αναστολής και μη υλοποίησης του έργου, θεωρώ ότι αντίκεινται στις βασικές μας παραδοχές που έχουμε κάνει…

**ΠΡΟΕΔΡΕΥΩΝ (Νικήτας Κακλαμάνης):** Δεν νομίζω ότι υπήρχε τέτοια ένσταση…

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Δεν το είπατε εσείς. Όχι από σας. Έχω ακούσει φορείς.

**ΠΡΟΕΔΡΕΥΩΝ (Νικήτας Κακλαμάνης):** Μπορεί μεμονωμένες. Το θέμα είναι σωστοί δασικοί χάρτες.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Έχω ακούσει φορείς, κύριε Πρόεδρε. Το λέω γιατί θέλω κι εγώ να είμαι εντάξει πολιτικά απέναντί σας.

Είναι γεγονός ότι αναδεικνύονται από τους δασικούς χάρτες πάρα πολλά προβλήματα. Οι ίδιοι οι δασικοί χάρτες δεν είναι το πρόβλημα. Το πρόβλημα είναι όλα αυτά που αναδεικνύουν οι δασικοί χάρτες.

Μου έκανε εντύπωση -και θέλω να το πω- το εξής: Στο έγγραφό σας λέτε ότι οι δασικοί χάρτες δεν βρίσκονται σε πλήρη αντιστοιχία με την πραγματικότητα ή βρίσκονται σε πλήρη αναντιστοιχία με την πραγματικότητα. Να το αλλάξω λίγο, κύριε Γιακουμάτε: Η πραγματικότητα της χώρας μας βρίσκεται σε πλήρη αναντιστοιχία με τη νομιμότητα. Και αυτό αποδεικνύεται.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Το ίδιο είναι.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Πρέπει, λοιπόν, εμείς να βάλουμε μία τάξη, να υπάρχει ένα σύστημα και να τα λύσουμε.

Όσον αφορά την περιοχή της Πεντέλης πρώτα απ’ όλα. Επιτρέψτε μου -παρότι δεν το γράφετε στο ερώτημά σας για να είμαι προετοιμασμένος- να σας πω, από τον έλεγχο που έχω κάνει, ότι δεν αναρτάται αυτήν την περίοδο η περιοχή της Πεντέλης. Μάλιστα, ήρθε κι ένας σύλλογος κατοίκων και μας βρήκε και μας ζήτησε να παρέμβουμε στα πολεοδομικοχωροταξικά, που είναι άλλου παπά ευαγγέλιο, να το πω έτσι. Δεν υπάρχει, λοιπόν, ζήτημα σήμερα. Μάλιστα, νομίζω ότι υπάρχει και νομολογία για τα εντός σχεδίου και τη σχέση δασών, δασικής προστασίας και προστατευτικής νομοθεσίας και την εντός σχεδίου λειτουργία, εκεί που η πολιτεία οριοθετημένα έχει ΦΕΚ που λέει ότι είναι οικισμός. Εκεί, όμως, που έχει γίνει η καταπάτηση του δάσους για εμπορικούς σκοπούς, για να κάνουμε βίλλες και πισίνες, δεν θα υποστηρίξουμε αυτήν τη δράση.

Η δραστηριότητα που αναπτύσσεται τώρα στο Υπουργείο, προσανατολίζεται στην αρχική μας δέσμευση αφού η κατοικία, δια μέσου των ΟΤΑ, προστατεύεται στις οικιστικές πυκνώσεις για να ρυθμιστεί πολεοδομικά και περιβαλλοντικά. Εμείς έχουμε τον αγροτικό κόσμο να επιλύσουμε την τελευταία περίοδο. Εκεί προσανατολιζόμαστε και εκεί οι ενέργειές μας είναι οργανωμένες.

Τώρα, όσον αφορά τον χώρο των ΟΤΑ -το είπα και χθες αυτό στο συνέδριο της ΚΕΔΕ, δεν το λέω μόνο εδώ μεταξύ μας, το έχω πει και στους ίδιους τους δήμους- θέλω να πω το εξής: Το ότι οι δήμοι έχουν στείλει αν δεν κάνω λάθος το 40% μόνο τα όριά τους για να μην είναι στην ανάρτηση και μόνο το 27% τις οικιστικές πυκνώσεις για να ληφθούν ορθά, νομίζω ότι από κει ξεκινάει να υπάρχει ένα μεγάλο περιθώριο ανασφάλειας προς τον πολίτη. Πρέπει να τους υπενθυμίσουμε το καμπανάκι. Θα κάνουμε τροποποίηση νόμου. Ήδη υπάρχει στην πρόταση -κανονικό άρθρο είναι- να αργήσουν να στείλουν τις οικιστικές πυκνώσεις ακόμα για ένα, δυο μήνες, αλλά να τρέξουν να το κάνουν για να μην εμφανίζονται τα παράλογα που λέτε, εντός οικισμού να μπλέκουμε το αν είναι δάσος ή όχι.

Υπάρχει, όμως, προστασία -και κλείνω με αυτό- των αστικών αλσυλλίων. Το ξέρετε, κύριε Πρόεδρε, από τη δασική νομοθεσία. Αυτό δεν θα το τροποποιήσουμε, αλλά να δούμε με ποιους όρους γίνονται τα δημοτικά έργα. Συμφωνώ απολύτως. Θα συνεχίσουμε εξάλλου.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, να ξέρετε -συμπληρωματικά σε αυτά που είπε ο κ. Γιακουμάτος- ότι κομμάτι της Εθνικής Οδού στο Καπανδρίτι, με βάση τον νόμο που ψηφίστηκε, είναι δάσος. Κομμάτι της Εθνικής Οδού, του δρόμου, είναι δάσος!

Ορίστε, κύριε Γιακουμάτο, έχετε τον λόγο.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Μάλλον έχετε παρεξηγήσει, κύριε Υπουργέ. Δεν υπάρχει Έλληνας που να είναι κατά των δασικών χαρτών. Αυτή είναι η ουσία.

Το ζήτημα ποιο είναι; Οι δασικοί χάρτες του 1937 και 1945 έχουν έναν δασολογικό παραλογισμό. Για παράδειγμα στην Πεντέλη υπάρχει η κίτρινη ζώνη, η πράσινη ζώνη, που αυτά έχουν ενταχθεί, όπως είπατε, στο σχέδιο κ.λπ.. Εκεί που πρέπει να δοθεί η δυνατότητα στον δήμο να κάνει παρέμβαση είναι για τις ιώδεις ζώνες. Εκεί πρέπει να κάνει παρέμβαση ο δήμος.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Βεβαίως. Πρέπει.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Εδώ, όμως, έχουμε τον δασικό παραλογισμό με τους δασάρχες. Πρέπει κάποια στιγμή να βρείτε ένα σημείο προσέγγισης με τους δασάρχες. Είναι απαραίτητοι οι δασολόγοι, αλλά να κάτσετε να μιλήσετε λιγάκι, διότι εκείνοι έχουν έναν δικό τους «ετσιθελισμό». Ένα είναι αυτό.

Δεύτερον, συμφωνώ ότι πρέπει να δώσετε προτεραιότητα -και αυτό είναι θέμα- στον αγροτικό κόσμο και στα αγροτεμάχια, που έχει γίνει μεγάλη σπέκουλα και μεγάλο λάθος. Όμως, θα πρέπει να ξέρετε ότι δεν είναι δυνατόν να περιμένουμε πόσο καιρό να έχουμε το Σ.τ.Ε. και να έχουμε και τις ενστάσεις.

Επίσης, θα πρέπει να δούμε πώς θα φέρετε νομοσχέδιο που να καλύψει τα κενά που έχει ο νόμος Τσιρώνη. Αυτό είναι γεγονός.

Αυτά, κύριε Πρόεδρε. Πιστεύω να βελτιωθούν τα πράγματα.

**ΠΡΟΕΔΡΕΥΩΝ (Νικήτας Κακλαμάνης):** Επειδή με ειδοποίησαν ότι σας αναμένουν στην Αίθουσα της Γερουσίας, να είστε σύντομος, κύριε Υπουργέ.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ολοκληρώνω, κύριε Πρόεδρε. Εξάλλου, τα έχουμε πει ήδη με τον κ. Γιακουμάτο στον πρώτο κύκλο.

Συμφωνούμε, λοιπόν, ότι με απόφαση των δημοτικών συμβουλίων προσδιορίζονται οι περιοχές των οικιστικών πυκνώσεων και αποστέλλονται στην ΕΚΧΑ, δηλαδή στο κτηματολόγιο, για να εισαχθούν και να μην αναρτηθούν στους δασικούς χάρτες. Άρα εδώ δεν χρειάζεται άλλη παρέμβαση, υπάρχει μονοσήμαντη αρμοδιότητα δημοτικού συμβουλίου.

Υπήρχε, όμως, αυτό το χρονοδιάγραμμα όλο το 2016, αν δεν κάνω λάθος, ή το δεύτερο εξάμηνο του 2016. Ολοκληρώθηκε. Δεν ανταποκρίθηκαν. Τι κάνουμε; Σε άρθρο του σημερινού νομοσχεδίου που συζητάμε, προβλέπεται ότι η εισαγωγή των οικιστικών πυκνώσεων στους χάρτες και άρα η εξαίρεση σε αυτήν την ανάρτηση, θα γίνει μέχρι και την τελευταία μέρα ανάρτησης, ήτοι σημαίνει περίπου δύο μήνες από τώρα. Άρα έχουν χρόνο οι δήμοι και τώρα -και καθυστερημένα- να βοηθήσουν αυτές τις περιοχές και να τις επιλύσουν.

Εμείς, λοιπόν, έχουμε υποχρέωση να επιστρέψουμε εδώ και να νομοθετήσουμε ένα εργαλείο, ώστε οι οικιστικές πυκνώσεις που δεν αναρτώνται τώρα, να επιλυθούν ώστε να τακτοποιηθεί το ιώδες, γιατί είναι μία εκκρεμότητα…

**ΓΕΡΑΣΙΜΟΣ ΓΙΑΚΟΥΜΑΤΟΣ:** Μία πενταμελής επιτροπή.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** …και να πάμε σε προεδρικά διατάγματα που θα κρατούν το ισοζύγιο δάσους. Θα υπολογίζουμε σε επίπεδο νομού ή δήμου πόσο είναι το δάσος. Το υπόλοιπο θα τακτοποιείται όσον αφορά την ιδιοκτησία και τη χρήση, όχι, όμως, εις βάρος συνταγματικών προβλέψεων, γιατί θα το απορρίψει το Συμβούλιο της Επικρατείας. Άλλωστε, όλα όσα λέμε εδώ πρέπει και είναι υπό τον έλεγχο του Συντάγματος. Δεν μπορεί να μειωθεί το ισοζύγιο δάσους ή το περιβαλλοντικό απόθεμα και αυτό το έχουμε συμφωνήσει με το Σύνταγμα το οποίο υπάρχει σήμερα.

Εμείς, λοιπόν, θα φέρουμε τη ρύθμιση για τις οικιστικές πυκνώσεις, για να είναι οργανωμένη και σύμφωνα με την καθοδήγηση του Συμβουλίου της Επικρατείας. Αν έχετε οποιαδήποτε άλλη πρόταση για τα άλλα θέματα των δασικών χαρτών, είμαστε εδώ. Νομίζω ότι το 90%-95% των προτάσεων της Αυτοδιοίκησης λύνεται σε αυτό το νομοσχέδιο που έχουμε τώρα και του αγροτικού κόσμου. Κρατάω μία επιφύλαξη. Αν χρειάζεται κάτι, λοιπόν, παρακαλώ είμαστε στη διάθεσή σας να μας το καταθέσετε.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Αν χρειαστεί, θα παρέμβουμε, κύριε Υπουργέ.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Να είστε καλά. Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Έχουν διανεμηθεί τα Πρακτικά της Τετάρτης 22 Φεβρουαρίου 2017 και της Πέμπτης 23 Φεβρουαρίου 2017 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς τα Πρακτικά της Τετάρτης 22 Φεβρουαρίου 2017 και της Πέμπτης 23 Φεβρουαρίου 2017 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΥΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 12.21΄ λύεται η συνεδρίαση για τη Μεγάλη Δευτέρα 10 Απριλίου 2017 και ώρα 17.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επίκαιρων ερωτήσεων και β) νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**